Lebih 10,000 kanak-kanak maut, cedera akibat konflik Yaman: UNICEF

ADEN (Yaman), 10 Syaaban 1443H, Ahad – Tabung Kanak-Kanak Pertubuhan Bangsa-Bangsa Bersatu (UNICEF) pada Sabtu mengumumkan 10,200 kanak-kanak terbunuh atau cedera sejak konflik memuncak di Yaman sejak tujuh tahun lepas.

“Jumlah sebenar mungkin jauh lebih tinggi. Susulan konflik memuncak pada 2021, keganasan terus meningkat tahun ini dan seperti biasa kanak-kanak adalah yang paling menderita,” lapor Xinhua memetik kenyataan Wakil UNICEF ke Yaman Philippe Duamelle.

Katanya, hanya dalam tempoh dua bulan pertama tahun ini, 47 kanak-kanak dilaporkan terbunuh atau cedera sehingga menyebabkan mereka mengalami kecacatan.

“Keganasan, kesengsaraan dan kesedihan sudah menjadi perkara biasa di Yaman. Sudah tiba masanya penyelesaian politik berkekalan perlu segera dilaksanakan,” katanya.

Yaman dicengkam perang saudara sejak Houthi menguasai sebahagian besar negara dan merampas semua wilayah utara, termasuk bandaraya Sanaa pada 2014. – Bernama


Jumlah individu ingkar arahan PKP meningkat

KUALA LUMPUR, 5 Jamadilawal 1442H, Ahad – Jumlah mereka yang ditahan atas kesalahan ingkar arahan Perintah Kawalan Pergerakan (PKP) pada Sabtu (19 Disember) meningkat lebih dua kali ganda berbanding hari sebelumnya, menunjukkan masih ramai yang mengambil mudah wabak COVID-19.

Menteri Kanan (Kluster Keselamatan), Datuk Seri Ismail Sabri Yaakob berkata, seramai 672 orang ditahan pada Sabtu, berbanding 249 orang yang ditahan pada Jumaat.

Daripada 672 orang yang ditahan itu, 643 telah dikompaun manakala 29 individu lain pula direman.

“Antara kesalahan ingkar arahan PKP termasuk aktiviti pusat hiburan (442), tidak memakai pelitup muka (90), gagal mematuhi penjarakan fizikal (78), gagal menyediakan peralatan merekod butiran pelanggan (37) dan lain-lain (25),” katanya dalam kenyataan berkaitan perkembangan PKP hari ini.

Ismail Sabri berkata, Operasi Benteng semalam berjaya menahan 83 pendatang tanpa izin dan seorang tekong serta merampas tiga kenderaan darat selain melaksanakan 118 sekatan jalan raya.

Beliau berkata, pada Sabtu anggota penguat kuasa telah membuat pemeriksaan di tujuh tapak binaan di seluruh Malaysia dengan kesemuanya mematuhi prosedur operasi standard (SOP) yang ditetapkan.

Menurut Ismail Sabri, sejak 20 April hingga semalam 14,007 pemeriksaan telah dilakukan oleh anggota penguat kuasa Lembaga Pembangunan Industri Pembinaan Malaysia (CIDB) yang membabitkan 8,000 tapak binaan di seluruh negara.

Mengenai kuarantin wajib, beliau berkata, sejak 24 Julai hingga 19 Disember seramai 89,479 individu telah pulang ke tanah air melalui pintu masuk sempadan antarabangsa dan semua mereka telah ditempatkan di 75 hotel dan 16 institut latihan awam serta institut pengajian swasta di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu, Sabah, Labuan dan Melaka.

Beliau berkata, daripada jumlah itu 8,384 individu sedang menjalani proses kuarantin wajib manakala 532 individu telah dihantar ke hospital untuk rawatan.

Seramai 80,563 individu telah dibenarkan pulang. – Bernama


Desak batalkan konsert Coldplay, ganti program kemanusiaan

BANGI, 3 Jamadilawal 1445H, Jumaat – “Di saat kita masih bersedih dengan kezaliman  ke atas saudara di Palestin, adakah kumpulan Coldplay wajar diberi tempat untuk mengadakan konsert di Malaysia?”

Demikian persoalan diutarakan Ketua Penerangan Pertubuhan Pribumi Perkasa Malaysia (PERKASA), Irwan Fahmi Ideris dalam satu kenyataan, hari ini.

Meskipun penganjuran konsert kumpulan muzik rock antarabangsa itu sudah dijadualkan lebih awal, namunt tegasnya atas dasar solidariti konsert ini wajar dibatalkan.

Bukan sahaja Coldplay, malah PERKASA mengecam apa jua jenis konsert yang membawa budaya hiburan berlebihan di negara ini.

“PERKASA menggesa kerajaan untuk membatalkan konsert Coldplay dan menggantikan dengan program-program yang berunsur kemanusiaan dan keagamaan untuk menyatakan solidariti kita kepada Palestin.

“PERKASA juga membantah apa juga jenis konsert terutama sekali yang melibatkan artis luar negara yang membawa masuk unsur negatif dan budaya songsang Lesbian, Gay, Biseksual, Transgender, Queer (LGBTQ) seperti yang pernah dibawa kumpulan rock Britain, The 1975 di Sepang sebelum ini,” katanya.

Irwan berkata, kerajaan sepatutnya menganjurkan dengan lebih kerap program keamanan dan kemanusiaan supaya dapat mendidik masyarakat untuk bersama-sama menghayati penderitaan rakyat Palestin yang sedang ditindas oleh Israel.

“Kerajaan harus ikhlas dalam menyampaikan mesej solidariti dengan penganjuran program program yang lebih bermanfaat di masa akan datang,” katanya.

Dijangkakan, seramai 85,000 penonton bakal memenuhi Stadium Nasional Bukit Jallil pada 22 November bagi menyaksikan persembahan mega band ikonik asal United Kingdom itu.

Terdahulu, di negara jiran Indonesia, beratus-ratus umat Islam membantah konsert Coldplay pada hari Rabu (15 November), susulan sokongan kumpulan itu terhadap komuniti LGBT.

Beberapa kumpulan Islam turut menggesa konsert itu dibatalkan.

Di luar stadium menjelang konsert tersebut, sekurang-kurangnya, 300 orang Islam berkumpul untuk melaungkan bantahan dan memegang sepanduk menentang persembahan itu, menurut seorang wartawan AFP.

Persembahan di Stadium Gelora Bung Karno di ibu kota Jakarta adalah sebahagian daripada Jelajah Dunia Music of the Spheres kumpulan itu dan lebih 70,000 tiket habis dijual dalam masa beberapa jam selepas mula dijual tahun ini.

Walaupun konsert itu tetap dijalankan, beberapa warga maya di Indonesia melaporkan pelbagai masalah yang berlaku pada hari konsert tersebut.

Ia termasuk berlakunya masalah membabitkan sistem tiket, penipuan ‘ulat tiket’ serta penganjuran yang tidak teratur sehingga menyebabkan pengunjung merempuh antara satu sama lain dan menyebabkan keadaan menjadi kacau bilau.


Jururawat Islam Singapura teruja dapat bertudung tutup aurat

SINGAPURA, 23 Muharram 1443H, Rabu – Jururawat wanita Islam di Singapura meluahkan rasa teruja selepas kerajaan membenarkan petugas kesihatan dalam sektor awam di negara itu memakai tudung sepanjang bertugas bersama pakaian seragam mulai November depan.

Pengumuman itu dibuat Perdana Menteri, Lee Hsien Loon ketika menyampaikan ucapan sempena Rapat Umum Hari Kebangsaan (NDR) 2021, 30 Ogos lalu.

Seorang jururawat wanita yang bertugas di Hospital Umum Singapura yang hanya mahu dikenali sebagai Wati melahirkan rasa syukur dengan pengumuman berkenaan.

“Sudah lama kami memohon perkara ini, saya kini berasa lega dan bersyukur sehingga menitiskan air mata selepas mendengar berita gembira itu,” katanya seperti dipetik channelnewsasia.com.

Wati yang telah berkhidmat selama 16 tahun berkata, dia tidak pernah menjangkakan keputusan kerajaan untuk membenarkan petugas menyarung tudung ketika bertugas.

“Saya sebelum ini terpaksa membuka tudung ketika bertugas walaupun dalam perjalanan ke tempat kerja saya menyarung tudung dan memakai semula selepas tamat waktu bertugas,” katanya lagi.

Sementara itu, seorang lagi jururawat yang bertugas di hospital swasta, Aishah Sulaiman turut senada apabila teruja dengan keputusan kerajaaan dan menyifatkan bukan halangan kepada dirinya untuk menjalankan tanggungjawab walaupun mengenakan tudung.

“Ini bukan halangan bagi saya untuk menjalankan tugas namun dengan dapat memakai tudung, malah akan menjadikannya lebih mudah,” kata wanita berusia 33 tahun itu.

Aishah berkata, dia yakin ramai jururawat Islam di negara ini yang teruja dan tidak sabar menunggu detik berkenaan untuk mengenakan tudung ketika bertugas. – Agensi


Sweden ekstradisi penyokong Kurdish ke Turkiye

STOCKHOLM, 20 Zulkaedah 1444H, Jumaat – Hakim Sweden meluluskan ekstradisi penyokong Parti Pekerja Kurdistan (PKK) ke Turkiye, yang menyaksikan negara itu menamatkan kuasa veto terhadap bidaan negara Nordik itu menjadi ahli Pertubuhan Perjanjian Atlantik Utara (NATO).

Mahkamah Agung Sweden memberikan kelulusan untuk ektradisi tersebut selepas mendapati tiada bukti yang mencukupi untuk menunjukkan jenayah dilakukannya bermotif politik.

Mehmet Kokulu, mendapat perlindungan di Sweden selepas menyelesaikan sebahagian hukuman penjara di Turkiye kerana mengedar dadah.

Dia merupakan ahli sayap muda HDP, sebuah parti politik yang dituduh oleh kerajaan Turkiye kerana menyertai PKK yang dianggap sebagai organisasi pengganas oleh Turkiye, Kesatuan Eropah (EU) dan NATO.

Mehmet juga merupakan pengkritik tegar Presiden Turkiye, Recep Tayyip Erdogan di media sosial.

Sweden kini mempunyai 100,000 anggota Kurdish yang kebanyakan mereka adalah penyokong PKK.

Turkiye sebelum ini menuduh negara itu menyokong aktiviti keganasan sekali gus menyebabkan penyertaan menjadi sebahagian anggota NATO disekat.

Namun, tindakan ektradisi Mehmet akan menyaksikan perubahan kepada Turkiye apabila Erdogan tahun lalu menyenaraikan nama individu yang dipercayai terlibat dan menuntut ekstradisi nama-nama berkenaan.

Sweden dan negara jiran Finland sebelum ini mengekalkan dasar pengecualian berkaitan NATO namun selepas pencerobohan Ukraine-Russia menyebabkan kedua-dua berhasrat menyertai NATO.

Mehmet yang dibebaskan awal daripada penjara melalui hukuman parol di Turkiye menyifatkan ektradisinya sebagai bersifat politik dan harus disekat oleh Konvensyen Eropah Hak Asasi manusia.

Bagaimanapun, Turkiye menegaskan Mehmet perlu menghabiskan hukuman penjara di atas kesalahannya dan pihak berkuasa tidak berniat menuntut tuduhan dakwaan berhubung aktiviti keganasan. – Agensi


Gempa Bumi Magribi: 50,000 rumah musnah sepenuhnya

MARRAKESH, 29 Safar 1445H, Jumaat – Kira-kira 50,000 kediaman musnah sepenuhnya atau sebahagian dalam tragedi dahsyat gempa bumi berukuran 7 magnitud di Magribi.

Dalam mesyuarat yang dipengerusi Raja Muhammah VI, Mahkamah Diraja Maghribi berkata, kerajaan akan memberi bantuan kecemasan bernilai 30,000 dirham (RM13,580) kepada keluarga yang terkesan akibat gempa berkenaan.

Bantuan kewangan secara langsung sebanyak 140,000 dirham (RM63,373) juga diberikan kepada pemilik kediaman yang musnah sepenuhnya.

Manakala 80,000 dirham (RM36,213) pula akan diberikan kepada pemilik kediaman yang hanya terkesan sebahagian sahaja .

Sehingga kini kira-kira 2,946 yang terkorban dan 5,674 yang cedera apabila gempa bumi kuat melanda negara itu, Jumaat minggu lalu.

Menurut Kajian Geologi Amerika Syarikat (USGS), pusat gempa berlaku pada kedalaman 18.5 kilometer, iaitu 75 kilometer (46.6 batu) barat daya Marrakech.

Malah, Institut Geofizik Kebangsaan Magribi berkata, kejadian gempa bumi itu adalah yang paling kuat melanda negara Afrika Utara dalam tempoh satu abad ini. – Agensi


Rejim Israel tangkap penduduk selepas ceroboh kampung di Baitulmaqdis

RAMALLAH, 27 Zulhijjah 1443H, Rabu – Beberapa penduduk Palestin cedera akibat terkena peluru logam getah dan terhidu gas pemedih mata ketika pertempuran dengan pasukan pendudukan Israel yang menyerbu kampung Beit Duqqo dan Biddo, barat Baitulmaqdis semalam.

Pertempuran itu turut menyebabkan enam yang lain ditahan, menurut sumber tempatan.

Pasukan tentera menyerbu dua kampung pada awal pagi dan mencetuskan pertempuran dengan pemuda tempatan.

Askar Israel kemudiannya melepaskan peluru getah, gas pemedih mata dan bom tangan secara mengejut ke arah mereka dan rumah di Beit Duqqo sehingga ramai mengalami sesak nafas.

Pasukan pendudukan turut menyerbu beberapa rumah di dua kampung itu dan menahan empat penduduk di Beit Duqqo dan dua lagi di Biddo, kata sumber.

Selain Tebing Barat, Baitulmaqdis juga sering menjadi sasaran pihak berkuasa Israel untuk memperluaskan kuasa mereka melalui penindasan dan pembinaan penempatan haram Yahudi.

Serbuan kerap kali dilakukan di wilayah itu, sehingga mencetuskan pertempuran dengan penduduk setempat.-  Agensi


Undi 18: Akta Pilihan Raya 1958 harus dipinda terlebih dahulu

BANTING, 19 Syaaban 1442H, Khamis – Akta Pilihan Raya 1958 (Akta 19) harus dipinda terlebih dahulu, agar cadangan merangkumi pengundi berumur 18 tahun (Undi 18) dalam Pilihan Raya Umum (PRU) boleh dilaksanakan, kata Yang Dipertua Dewan Negara Tan Sri Dr Rais Yatim.

“Apabila ada cadangan bagi umur 18 tahun untuk menjadi pengundi secara automatik, maka hendaklah Akta itu pun dipinda, tetapi itu tidak dipinda (manakala) peraturan di bawah Akta Kesalahan Pilihan Raya juga tidak dipinda.

“Walaupun perlembagaan sudah dipinda di bawah Perkara 48 misalnya, masih tidak boleh dijalankan lantaran salurannya itu tidak disediakan. Jadi walaupun perlembagaan sudah dipinda tetapi tidak ada prasarananya menerusi undang-undang pilihan raya,” katanya.

Beliau berkata kepada pemberita selepas hadir program gotong-royong bersama sukarelawan Yayasan Budi dan orang Asli di Mah Meri Cultural Village, Pulau Carey, di sini hari ini.

Rais berkata jawatankuasa PRU telah tertinggal sesuatu yang asas, iaitu asas peraturan dan undang-undang sampingan kepada pindaan perlembagaan yang dibuat.

“Undang-undang adalah persoalan pokok, dan itu mesti dilaksanakan dahulu dan jika tidak, tidak boleh dilaksanakan kehendak yang ramai itu.

“Oleh kerana undang-undang itu tidak dilaksanakan di peringkat prasarana, itulah yang saya pandang berat, justeru tidak boleh dipaksa mereka yang 18 tahun automatik menjadi pengundi,” katanya.

Rais berkata bagi beliau soal keberkesanan, faedah, dan risiko Undi 18 merupakan soal politik, bagaimanapun soal undang-undang harus dilaksanakan terlebih dahulu. – Bernama


Isu pemandu mabuk antara tumpuan hari ketiga Dewan Rakyat

KUALA LUMPUR, 23 Zulkaedah 1441H, Rabu – Isu pemandu mabuk yang disabitkan kesalahan memandu di bawah pengaruh alkohol dan dadah bakal menjadi tumpuan pada hari ketiga persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, isu berkenaan terkandung dalam sesi Pertanyaan-Pertanyaan Bagi Jawab Lisan yang diajukan Datuk Seri Dr Shahidan Kassim (BN-Arau) kepada Menteri Pengangkutan.

Pertanyaan itu juga antara lain membangkitkan kemungkinan pengenalan hukuman mati bagi kes pemandu mabuk yang menyebabkan kematian.

Turut dibangkitkan dalam sesi itu adalah pertanyaan daripada Datuk Ahmad Nazlan Idris (BN-Jerantut) kepada Menteri Pelancongan, Seni dan Budaya, mengenai jumlah kerugian pendapatan yang ditanggung industri pelancongan akibat impak wabak COVID-19.

Persoalan berkaitan pelancongan turut dibangkitkan Abdul Latiff Abdul Rahman (PAS-Kuala Krai) yang ingin tahu perancangan Kementerian Pelancongan, Seni dan Budaya untuk kembali meletakkan Malaysia sebagai destinasi pelancongan selepas terjejas teruk akibat COVID-19.

Selain itu, Wan Hassan Mohd Ramli (PAS-Dungun) mahu Kementerian Pembangunan Wanita, Keluarga dan Masyarakat menyatakan tindakan yang telah diambil dalam menangani isu gelandangan dan pelesiran semasa tempoh pelaksanaan Perintah Kawalan Pergerakan (PKP).

Persidangan Dewan Rakyat kali ini akan berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.

Ia termasuk pemakaian pelitup separuh muka, penyediaan dan penggunaan pensanitasi tangan serta jarak sosial satu meter antara tempat duduk Ahli Parlimen semasa persidangan berlangsung seperti yang diputuskan Mesyuarat Khas Menteri-Menteri Mengenai Pelaksanaan PKP. – Bernama


PRN Johor: PN muktamad senarai calon minggu depan

KUALA LUMPUR, 29 Jamadilakhir 1443H, Selasa – Perikatan Nasional (PN) akan memutuskan senarai calon bagi Pilihan Raya Negeri (PRN) Johor minggu depan, kata Pengerusinya Tan Sri Muhyiddin Yassin.

Muhyiddin berkata perbincangan mengenai perkara itu telah diadakan bersama PAS dan Gerakan.

“Senarai calon dah ada, tapi kita belum putuskan siapa yang nak dipilih. Dalam masa seminggu kita akan putuskan,” katanya kepada pemberita selepas menghadiri majlis Resepsi tahun Baharu Cina anjuran Gerakan di sini hari ini.

Turut hadir Presiden Gerakan Datuk Dr Dominic Lau Hoe Chai; Timbalan Pengerusi PN Datuk Seri Mohd Faizal Azumu; Setiausaha Agung PN Datuk Seri Hamzah Zainudin dan Ketua Wanita PN Datuk Seri Rina Mohd Harun.

Muhyiddin sebelum ini berkata PN akan bertanding di kesemua 56 kerusi Dewan Undangan Negeri (DUN) pada PRN Johor.

Ketika ditanya siapakah calon yang akan mengambil alih tempatnya di DUN Gambir selepas beliau tidak berhasrat mempertahankan kerusi itu, Muhyiddin yang juga Presiden Bersatu itu berkata: “Tunggu sahaja, Johor ramai calon yang berkelayakan kadang-kadang susah nak pilih sebab ramai yang layak.”

Sementara itu Lau berkata Gerakan menyerahkan kepada pucuk pimpinan PN mengenai kerusi yang akan diagihkan kepada parti itu pada PRN Johor.

Beliau mengakui parti itu memang berminat untuk bertanding di beberapa kawasan DUN dan telah menyerahkan senarai calon-calonnya kepada pucuk pimpinan PN, namun beliau enggan mendedahkan lebih lanjut mengenainya.

PRN Johor bakal diadakan selepas Sultan Johor Sultan Ibrahim Sultan Iskandar berkenan membubarkan DUN pada 22 Januari lepas, dan Suruhanjaya Pilihan Raya (SPR) pula dilaporkan akan mengadakan mesyuarat khas pada 9 Februari ini bagi menentukan tarikh PRN. – Bernama


Ancaman! Bilangan SJKC sudah terlalu banyak, 1 per 4 jumlah SK

Oleh Siti Hafidah Abd Ghaffar

BANGI, 5 Rejab 1442H, Rabu – Sekolah Kebangsaan (SK) harus dilindungi sebagai aliran utama dan tidak boleh sesekali dicabar oleh aliran bukan utama, apatah lagi digugat daripada segi bilangan pada nisbah yang akan memperlihatkan nilai rendah pada sekolah itu.

Atas dasar itu, kerajaan diminta bertindak mengikut Akta Pendidikan 1996 dan bertegas bagi melindungi sistem pendidikan negara yang perlu diwakili oleh SK dan Sekolah Menengah Kebangsaan (SMK) sebagai aliran utama.

Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong tidak menafikan bahawa permintaan untuk menghantar anak-anak ke Sekolah Jenis Kebangsaan Cina (SJKC) meningkat bukan sahaja pada enrolmen murid Cina bahkan bukan Cina.

Bagaimanapun, tegasnya, itu bukan alasan untuk terus membina lebih banyak SJKC sehingga jumlahnya hampir satu perempat daripada semua sekolah rendah di negara ini.

“Sebagai hanya sekolah jenis kebangsaan yang bukan kebangsaan sepenuhnya dan ala-ala kebangsaan sahaja, SJKC tidak sepatutnya wujud dalam kadar yang begitu tinggi, iaitu sekitar 25 peratus. Dengan pembinaan SJKC baharu, kadar ini akan terus meningkat.

“Bilangan yang sudah besar ini yang akan bertambah besar lagi dengan pembinaan SJKC baharu sekali gus tidak menggambarkan sistem pendidikan negara sebenarnya yang seharusnya dikuasai SK pada kadar yang lebih besar dan bukannya sekitar 75 peratus sahaja.

“Ini kerana SK adalah aliran pendidikan utama di negara ini,” katanya ketika dihubungi Ismaweb.net, hari ini.

Beliau berkata demikian ketika diminta mengulas mengenai desakan pihak tertentu yang mahu kerajaan membina lebih banyak sekolah Cina dan memberi peruntukan saksama kepada 81 buah Sekolah Menengah Jenis Kebangsaan Cina (SMJKC) di negara ini.

Dalam hal ini, Prof Kok Seong berkata, bilangan SMJKC tidak mudah untuk ditambah bilangannya lagi berbanding SJKC.

Katanya, jumlah SJKC – yang sepatutnya ada had bilangannya – kelihatan tidak lagi terikat kepada peraturan itu semenjak belakangan ini.

“SJKC sebagai aliran bukan utama tidak seharusnya berada pada kadar begitu tinggi, iaitu sekitar 25 peratus dan akan bertambah lagi kadarnya apabila dibina SJKC baharu.

“Perangkaan ini penting untuk citra sistem pendidikan negara dan SK adalah maruahnya,” katanya.

Sebelum ini, Setiausaha MCA Bahagian Rasah, Ng Kian Nam menggesa kerajaan untuk bersetuju membina lebih banyak sekolah Cina di kawasan perumahan baru.

Gesaan itu disuarakan selepas Timbalan Menteri Pendidikan, Datuk Dr Mah Hang Soon memberi peruntukan bagi penyelenggaraan dan pembaikan 16 Sekolah Menengah Cina.

Pada masa sama, pertubuhan radikal Dong Zong meminta kerajaan berlaku adil dengan menginstitusikan pemberikan peruntukan kepada 81 buah SMJKC.

Ini kerana, pertubuhan itu beranggapan, pemberian di bawah peruntukan kebajikan awam kepada 16 buah sekolah menengah yang dikeluarkan dari senarai SMJKC sebelum ini, bukanlah jaminan jangka masa panjang untuk pendidikan Cina.


Kesediaan PM berunding dengan China mengenai kawasan EZZ disifatkan tindakan lemah

BANGI, 19 Ramadan 1444H, Isnin – BERJASA melihat kesediaan Perdana Menteri, Datuk Seri Anwar Ibrahim untuk berunding dengan China berhubung kawasan Zon Ekonomi Eksklusif (EEZ) disifatkan sebagai tindakan yang takut dan lemah kepada kuasa China.

Setiausaha Agung BERJASA, Mohd Hamdan Mohd Shariff berkata, keterbukaan Anwar dalam membincangkan perkara berkenaan dengan China seperti membuka ruang pencerobohan ke atas kedaulatan negara.

“Tindakan berkenaan menunjukkan Perdana Menteri terlalu takut dan lemah apabila berhadapan dengan isu pencerobohan China di Laut China Selatan.

“Memberi ruang dan rundingan di atas sempadan EEZ negara daripada seorang Perdana Menteri Malaysia amatlah memalukan sekali gus membuka ruang pencerobohan ke atas kedaulatan negara,” katanya.

Beliau berkata demikian sebagai mengulas berhubung kesediaan Anwar untuk berunding dengan China berhubung isu pertembungan di kawasan yang bertindih sedangkan kawasan yang dimaksudkan itu adalah kawasan EEZ milik Malaysia secara sepenuhnya.

“Dalam perbincangan beberapa isu sensitif seperti Laut China Selatan dengan Presiden Xi Jinping, saya menyatakan bahawa Petronas mempunyai pelantar minyak terbesar yang dibina oleh negara kita dan [akan] meneruskan program cari gali minyak di sana. Ia bertindih dengan wilayah yang dituntut oleh China.

“Saya memberitahu beliau bahawa sebagai sebuah negara kecil yang memerlukan sumber minyak dan gas, kita mesti meneruskan (cari gali minyak kita). Tetapi, kalau syaratnya harus ada rundingan untuk mendapatkan (hak kita), maka kita sedia untuk berunding,” kata Anwar.

Mengkritik ketersediaan berunding itu, Mohd Hamdan berkata, sebagai pemimpin beliau perlu mengetahui perkara asas mengenai kedudukan sempadan negara yang wajib dipertahankan dengan segala sumber kekuatan.

Namun, katanya, amat menyedihkan apabila kenyataan Perdana Menteri adalah sebaliknya kerana mencerminkan kelemahan gaya pentadbiran yang begitu ketara.

“Kita perlu jelas bahawa Konvensyen Undang-undang Laut Antarabangsa 1982 menyatakan bahawa sesebuah negara pesisir boleh menuntut sehingga 12 batu nautika laut wilayah diukur dari garis dasar, biasanya dari paras air surut di pantai.

“Negara pesisir mempunyai kedaulatan di wilayah laut, yang juga meliputi kedaulatan ke atas dasar laut, air laut serta ruang udara di atasnya”, tegas beliau.

Atas dasar itu, Mohd Hamdan menggesa kerajaan pimpinan Anwar supaya lebih tegas mempertahankan kedaulatan negara, menjaga sempadan negara dari sebarang pencerobohan yang biadap terutamanya daripada China.


Syor akta khusus kekang penipuan pelaburan saham

BANGI, 18 Syaaban 1444H, Sabtu – Akta baharu bagi menghapuskan elemen kegiatan jenayah penipuan, termasuk pelaburan saham perlu diperkenalkan bagi mengelak lebih ramai menjadi mangsa.

Penasihat Pertubuhan Kemanusiaan Masyarakat Antarabangsa (MHO), Tan Sri Musa Hassan berkata, langkah memperkenalkan akta baharu berkaitan pelaburan diyakini dapat mempercepatkan tindakan yang selama ini berdepan kelompongan.

“Negara sememangnya mempunyai undang-undang berkaitan penipuan atau scammer, namun masih ada kelompongan untuk sampai ke orang ramai atau mangsa.

“Polis akan menyiasat kes penipuan pelaburan yang dilaporkan, namun pada masa sama agensi lain juga disarankan mengambil tindakan pantas menyekat syarikat pelaburan atau akaun berkenaan.

“Jadi, apabila sesuatu akta berkaitan tindakan penipuan pelaburan dan scammer ini diwujudkan ia diyakini memudahkan pihak berkuasa mengambil tindakan,” katanya.

Bekas Ketua Polis Negara itu menjelaskan, kes-kes melibatkan penipuan pelaburan tidak harus dipikul Polis Diraja Malaysia (PDRM) semata-mata, namun memerlukan kerjasama semua agensi penguatkuasaan berkaitan.

Ini termasuklah Suruhanjaya Syarikat Malaysia (SSM), Suruhanjaya Komunikasi Multimedia Malaysia (SKMM), Jabatan Pendaftaran Negara (JPN), Jabatan Imigresen Malaysia (JIM), Bank Negara serta agensi berkaitan dengan sesuatu kes, katanya.


Relawan Muda agih bantuan setengah juta ringgit kepada penduduk Sabah

BANGI, 26 Rabiulawal 1442H, Khamis – Relawan Muda, sebuah inisiatif daripada Pemuda Ikatan Muslimin Malaysia (ISMA) akan mengagihkan bantuan keperluan asas kepada penduduk Sabah sebanyak RM500,000.

Program ‘Bantuan COVID-19 Sabah’ ini dilaksanakan dengan kerjasama pertubuhan bukan kerajaan (NGO) Yayasan Maghfirah dan Aman Palestin.

Bantuan akan disampaikan kepada golongan bersasar yang memerlukan di seluruh Sabah sepanjang bulan November ini, kata Naib Ketua Pemuda ISMA merangkap Pengarah RELAWAN MUDA, Nor Aizat Rahimi

“Pandemik COVID-19 begitu teruk melanda Sabah, menjejaskan kehidupan dan sektor ekonomi rakyat Sabah secara keseluruhannya.

“Kami mengucapkan jutaan terima kasih kepada semua penyumbang melalui Yayasan Maghfirah dan Aman Palestin yang begitu peka dan prihatin sekali atas nasib rakyat Sabah.

“Moga Allah memberkati dan melimpahkan rezeki seluasnya kepada semua penyumbang yang ikhlas membantu,” katanya dalam satu kenyataan, hari ini.

Pada masa sama, beliau memaklumkan bahawa Relawan Muda oleh Pemuda ISMA ini juga menggerakkan bantuan asas yang diagihkan setiap bulan di seluruh Malaysia.

“Justeru, kami menjemput mana-mana pemuda gagah perkasa yang prihatin untuk turut serta bersama dengan skuad Relawan Muda oleh Pemuda ISMA,” katanya.

Orang ramai yang berminat untuk menjadi sukarelawan di bawah skuad Relawan Muda boleh menghubungi En Aizat di talian 013-4129415 untuk informasi lanjut.

“Kami juga mengalu-alukan sumbangan daripada orang ramai untuk menyumbang melalui Yayasan Maghfirah dan Aman Palestin,” katanya.


Pfizer minta FDA tambah dos ketiga vaksin

NEW YORK, 28 Zulkaedah 1442H, Jumaat – Pfizer akan memohon agensi ubat-ubatan (FDA) selaku pengawal selia kesihatan Amerika Syarikat (AS) membenarkan dos tambahan vaksin COVID-19 dalam tempoh sebulan akan datang.

Tindakan itu susulan bukti risiko jangkitan yang lebih tinggi terhadap penyebaran varian Delta.

Ketua Pegawai Saintifik Pfizer, Mikael Dolsten berkata, penurunan keberkesanan vaksin di Israel baru-baru ini, disebabkan jangkitan pada individu yang telah menerima vaksin pada Januari atau Februari.

Kementerian kesihatan negara itu mendakwa, keberkesanan vaksin dalam mencegah jangkitan dan simptom penyakit menurun kepada 64 peratus pada bulan Jun.

“Vaksin Pfizer sangat aktif terhadap varian Delta. Namun, setelah enam bulan, ia kemungkinan mempunyai risiko jangkitan semula kerana antibodi, yang diramalkan semakin berkurang,” katanya.

Pfizer bagaimanapun tidak menyiarkan data lengkap membabitkan keberkesanan vaksin itu di Israel, namun mendakwa akan diterbitkan tidak lama lagi.

Katanya, data dari Israel dan Britain menunjukkan bahawa walaupun tahap antibodi penerima semakin berkurang, vaksin itu tetap berkesan kepada wabak dalam sekitar 95 peratus.

Vaksin yang dibangunkan dengan Jerman BioNTech menunjukkan 95 peratus keberkesanan mencegah gejala COVID-19  dalam percubaan klinikal yang dijalankan syarikat itu tahun lalu.

Dolsten mendakwa, data awal kajian syarikat itu menunjukkan dos tambahan ketiga berupaya menghasilkan tahap antibodi lima hingga 10 kali ganda daripada dos kedua.

Dia percaya bahawa suntikan tambahan dos ketiga Pfizer sangat penting terutama kepada golongan warga emas.

Ekoran dos tambahan berkemungkinan mendorong permintaan vaksin lebih tinggi kerana kebanyakan dunia masih belum divaksinasi, Dolsten berkata, Pfizer akan berusaha meningkatkan pengeluarannya.

Pfizer sudah menyasarkan pengeluaran sebanyak tiga bilion dos tahun ini dan empat bilion lagi dos untuk tahun 2022.-  Agensi


Ekonomi negara mula tunjuk petanda positif pulih

KUALA LUMPUR, 9 Muharram 1442H, Jumaat – Ekonomi negara sudah mula menunjukkan petanda positif ke arah pemulihan berikutan pembukaan semula aktiviti perniagaan secara berperingkat, kata Perdana Menteri Tan Sri Muhyiddin Yassin.

Beliau berkata, pada masa ini hampir semua sektor telahpun dibenarkan beroperasi kecuali sebilangan kecil yang masih tidak dibenarkan seperti kelab malam dan pusat hiburan yang mana norma baharu sukar untuk diamalkan di tempat-tempat sedemikian.

“Kemasukan pelancong asing juga masih tidak dibenarkan untuk mengelakkan penularan kes import ke dalam negara.

“Aktiviti-aktiviti sukan dibenarkan tetapi tanpa penglibatan peserta antarabangsa dan penonton,” kata Muhyiddin dalam satu perutusan khas mengenai perkembangan Perintah Kawalan Pergerakan Pemulihan (PKPP), yang disiarkan di televisyen tempatan, malam ini.

Sehubungan itu, katanya, kerajaan telah memutuskan Perintah Kawalan Pergerakan Pemulihan (PKPP) akan dilanjutkan sehingga 31 Disember, 2020.

Bank Negara sebelum ini menyatakan bahawa ekonomi Malaysia sedang mencatatkan pemulihan dalam keluk berbentuk ‘V’ selepas mengalami impak COVID-19 dan pelaksanaan perintah kawalan pergerakan pada suku kedua tahun ini.

Bagaimanapun, bank pusat berkata keadaan masih belum reda berikutan cabaran berkaitan pandemik itu yang masih dihadapi Malaysia serta di negara-negara lain.

Pada suku kedua tahun ini, Malaysia mencatatkan penguncupan Keluaran Dalam Negara Kasar (KDNK) sebanyak 17.1 peratus (Suku Kedua 2019: 4.9 peratus) apabila negara terpaksa melaksanakan langkah kawalan pergerakan bagi membendung penularan pandemik tersebut.

Selaras dengan itu, BNM telah menyemak semula unjuran KDNK 2020 kepada -5.5 hingga -3.5 peratus daripada -2 hingga 0.5 peratus sebelum ini.

Ekonomi negara dijangka pulih dan mencatat pertumbuhan 5.5 peratus hingga 8 peratus pada 2021.

Malaysia mula melaksanakan Perintah Kawalan Pergerakan (PKP) pada 18 Mac, 2020, yang menyaksikan ekonomi beroperasi pada kapasiti sebanyak 45 peratus.

Ini disusuli dengan PKP Bersyarat (PKPB) pada 4 Mei dan seterusnya PKP Pemulihan pada 10 Jun-31 Ogos, 2020 yang membawa kepada pembukaan semula ekonomi secara beransur-ansur. – Bernama


Dipenjara tanpa bicara, 4 tahanan Palestin terus mogok lapar

RAMALLAH, 20 Muharram 1444H, Khamis – Empat tahanan Palestin di penjara Israel sedang bermogok lapar sebagai protes terhadap tindakan kejam dan tidak adil rejim haram menahan mereka tanpa tuduhan atau perbicaraan.

Antara empat tahanan itu termasuklah Khalil Awawdeh yang telah bermogok selama 158 hari dan dua beradik serta seorang lelaki berusia 64 tahun, menurut Persatuan Tahanan Palestin (PPS).

Khalil, 40, telah bermogok lapar untuk hari ke-158 setakat semalam, dengan keadaan kesihatannya semakin kritikal dan kini ditempatkan di hospital Israel.

Dia sudah membuat permohonan rayuan pembebasan ke mahkamah Israel, namun ditolak pada Isnin lalu.

Khalil pernah menghentikan mogoknya pada hari ke-111 apabila dijanjikan untuk bebas daripada tahanan.

Bagaimanapun, pihak berkuasa pendudukan Israel mengingkari janji itu dan memperbaharui lagi tempoh penahanan pentadbiran selama empat bulan sehingga menyebabkan dia meneruskan semula protesnya.

Sementara itu, dua beradik Ahmad Mousa, 44, dan Odal, 34, juga melancarkan mogok sama untuk hari ke-11 sebagai protes terhadap penahanan pentadbiran mereka.

Selain tiga mereka, turut bertindak mogok sama adalah seorang imam masjid dari bandar Lydda yang juga warganegara Israel iaitu Yousef el-Baz, 64.

Yousef telah melakukan mogok lapar selama tujuh hari berturut-turut sebagai membantah penahanan sewenang-wenangnya ke atas dia yang ditangkap pada 30 April lalu.- Agensi


Polis Pakistan gagal serah waran tangkap kepada Imran Khan

LAHORE, 22 Syaaban 1444H, Rabu – Ratusan penyokong bekas Perdana Menteri Pakistan, Imran Khan berhimpun di luar kediaman bagi mengelakkan pemimpin itu ditahan polis.

Kekecohan ini kali kedua dalam tempoh beberapa minggu, menyebabkan pasukan polis gagal menyerah waran tangkap kepada bekas pemimpin berusia 70 tahun itu selepas beberapa kali tidak menghadiri perbicaraan di mahkamah.

Timbalan ketua Polis Lahore, Syed Shahzad Nadeem Bukhari berkata, kehadiran pasukan polis ke kediaman tersebut adalah untuk menyerahkan waran tangkap dan menahan Imran.

Namun, pasukan polis terpaksa berdepan dengan kira-kira 200 penyokong yang bertindak ganas melemparkan kayu dan batu ke arah anggota, selain mengibarkan bendera parti Tehreek -e-Insaf(PTI).

Situasi berkenaan memaksa polis melepaskan gas pemedih mata ke arah penyokongnya ketika cuba membuka laluan ke kediaman Imran.

Sementara itu, Imran yang berada di dalam ruamhnya membuat rakaman video dan memuat naik ke Twitter sambil menjelaskan dirinya akan ditahan dan akan dibawa ke penjara.

Dalam pada itu Timbalan Ketua PTI, Mahmood Qureshi berkata, polis perlu menyerahkan waran tangkap kepadanya dan akan cuba mencari penyelesaian untuk mengelakkan pertumpahan darah.

Minggu lalu polis menyerbu ke kediaman Imran, namun gagal menahan beliau kerana dihalang penyokong tegar sehingga memaksa polis melepaskan gas pemedih mata bagi menyuraikan keadaan.- Agensi


Pengundi mesti matang, PAS setuju tangguh undi 18

BANGI, 12 Syaaban 1442H, Jumaat – Undi bergantung kepada tahap kematangan, demikian tegas Presiden PAS, Datuk Seri Abdul Hadi Awang berhubung penangguhan pelaksanaan undi 18.

Bersetuju dengan keputusan itu, beliau menjelaskan bahawa penangguhan undi 18 tahun tidak akan memberi kesan kepada PAS.

“Jangan kira undi 18 tahun sahaja. Mestilah ada kematangan. Kita tidak boleh terpengaruh dengan barat. Dalam Islam disebut ‘sinnu rusydi’ – tahun kematangan.

“Kematangan boleh berlaku pada (usia) 16 tahun, 18 tahun, boleh berlaku 25 tahun pun ada, orang 40 tahun tak matang lagi pun ada,” katanya seperti dilapor media tempatan, hari ini.

Abdul Hadi yang juga Ahli Parlimen Marang menegaskan bahawa PAS mahu rakyat yang matang memilih kerajaan yang matang.

“Kalau rakyat itu mentah pilih kerajaan mentah juga,” katanya sambil menambah bahawa kematangan itu penting.

Sebelum ini, media melaporkan, pendaftaran pemilih automatik dan kelayakan mengundi pada usia 18 tahun dijangka hanya mampu dilaksanakan selepas 1 September tahun depan.

Pengerusi Suruhanjaya Pilihan Raya (SPR), Datuk Abdul Ghani Salleh berkata, pihaknya harus bersikap realistik dengan perkembangan dan situasi semasa negara ketika ini yang secara umumnya masih dalam tempoh Perintah Kawalan Pergerakan (PKP) bagi mengekang penularan COVID-19.

Secara tidak langsung, katanya, situasi sedemikian menjejaskan perancangan dan persiapan SPR menjayakan pendaftaran pemilih automatik serta undi 18, yang sebelum ini sepatutnya dijangka dilaksanakan Julai depan.

Terdahulu, beberapa pemimpin parti dari sayap pemuda termasuk UMNO, MCA, PKR, Angkatan Bersatu Anak Muda (ARMADA) dan DAP menuntut kerajaan menyatakan pendirian mengenai status undi 18 tahun.

Ia susulan kenyataan Yang Dipertua Dewan Negara, Tan Sri Dr Rais Yatim yang mendakwa negara belum bersedia melaksanakan dasar undi 18 tahun.


MCMC minta kerjasama orang ramai lapor sebarang berita palsu

KUALA LUMPUR, 8 Jamadilakhir 1442H, Khamis – Orang ramai diminta memainkan peranan dengan melaporkan tentang berita palsu dan mengelirukan yang disebarkan di media sosial atau khidmat pesanan ringkas (SMS) kepada Suruhanjaya Komunikasi dan Multimedia Malaysia (MCMC) terutama ketika wabak COVID-19 melanda negara.

Pengerusi MCMC Dr Fadhlullah Suhaimi Abdul Malek berkata kurangnya kerjasama masyarakat untuk melaporkan perbuatan menyebarkan berita tidak sahih menyukarkan tindakan undang-undang diambil kepada pelaku kesalahan.

“Tindakan undang-undang (hanya) boleh diambil kepada mereka yang dilaporkan. Ini penting ya, kalau orang tak lapor (sukar untuk) tindakan diambil,” katanya kepada Bernama.

Fadhlullah Suhaimi berkata bagaimanapun tindakan undang-undang sepatutnya menjadi pilihan terakhir dalam menangani perkara itu dan usaha advokasi akan diteruskan dalam mengubah mentaliti masyarakat termasuk menyemak kesahihan maklumat sebelum menyebarkan kepada pihak lain.

Menyebarkan berita palsu merupakan kesalahan di bawah Seksyen 211 dan 233 Akta Komunikasi dan Multimedia 1998 dan jika didapati bersalah, mereka boleh disaman tidak lebih RM50,000 atau dipenjara tidak lebih setahun atau kedua-duanya.

Semalam, Menteri Kanan (Kluster Keselamatan) Datuk Seri Ismail Sabri Yaakob berkata sehingga 18 Jan, sebanyak 278 kertas siasatan telah dibuka oleh polis dan MCMC berhubung berita palsu berkaitan COVID-19. – Bernama


Institusi berdaftar dengan KPM di Sabah ditutup hingga 9 November

KUALA LUMPUR, 8 Rabiulawal 1442H, Ahad – Semua institusi pendidikan yang berdaftar dengan Kementerian Pendidikan (KPM) termasuk tadika, sekolah harian, sekolah berasrama penuh, sekolah swasta, Kolej Vokasional dan Institut Pendidikan Guru (IPG) di Sabah akan terus ditutup sehingga 9 November ini.

KPM menerusi satu kenyataan memaklumkan, penutupan itu susulan pengumuman Menteri Kanan (Kluster Keselamatan) Datuk Seri Ismail Sabri Yaakob, semalam, berhubung pelanjutan tempoh Perintah Kawalan Pergerakan Bersyarat (PKPB) di seluruh Sabah.

Katanya, pentadbir sekolah serta institusi pendidikan diarah untuk memastikan guru-guru, tenaga pengajar serta murid dan pelajar terus melaksanakan pengajaran dan pembelajaran di rumah.

“Manakala manual pengajaran dan pembelajaran boleh dimuat turun di portal rasmi KPM, www.moe.gov.my,” katanya.

PKPB di Sabah yang bermula 13 Oktober sepatutnya tamat esok, bagaimanapun dilanjutkan sehingga 9 November. -Bernama


UiTM sediakan menu makanan serendah RM3.50 untuk pelajar di semua kampus

SHAH ALAM, 13 Zulhijjah 1443H, Rabu – Kesemua 35 kampus Universiti Teknologi MARA (UiTM) menawarkan menu makanan kepada pelajar serendah RM3.50 sejak 8 Julai lepas, untuk pelaksanaan inisiatif Food Basket Siswa Keluarga Malaysia bagi meringankan kos perbelanjaan penuntut universiti.

Naib Canselor UiTM, Prof Datuk Dr Roziah Mohd Janor berkata, universiti itu mempunyai lebih 400 penggerai di seluruh kampusnya dan hampir kesemua mereka menyatakan kesanggupan untuk menyediakan menu berharga RM3.50 dengan syarat ia adalah menu khas, manakala pilihan menu lain masih boleh ditawarkan.

“Jadi untuk menu lain kita akan kekalkan iaitu bagi mereka yang ada duit lebih boleh beli, itu yang ditetapkan dan setiap gerai kita cadangkan untuk disediakan menu daripada inisiatif Food Basket Siswa Keluarga Malaysia ini,” katanya kepada media selepas majlis penanaman pokok bagi program ‘TREE4FUTURE’ di sini hari ini.

Roziah berkata pada Jumaat lepas, beliau melihat masih ada penggerai yang menawarkan menu berharga RM6, namun pihaknya akan terus memantau supaya menu RM3.50 ditawarkan dengan 14 pilihan makanan berkhasiat dan berkualiti.

“Bila ditanya pelajar mereka nyatakan harga itu (RM6) tidaklah mahal, jadi saya rasa kemungkinan kerana yuran pengajian UiTM adalah murah berbanding universiti lain,” katanya.

Pada 4 Julai lepas, Menteri Pengajian Tinggi, Datuk Seri Dr Noraini Ahmad mengumumkan menu makanan berkualiti dengan harga siling RM3.50 bagi setiap hidangan akan diperkenalkan menerusi inisiatif Food Basket Siswa Keluarga Malaysia.

Terdahulu, Roziah berkata ‘TREE4FUTURE’ adalah satu inisiatif penanaman pokok bagi meningkatkan kehijauan kawasan di dalam kampus induknya seiring dengan misi untuk mencapai status Kampus Lestari (Kampus Hijau) menjelang 2025.

Beliau berkata, inisiatif tersebut turut dijayakan oleh pihak Kedutaan Azerbaijan, yang pada masa sama bertujuan mempromosikan Bandar Susha sebagai pusat kebudayaan Azerbaijan yang dibina pada abad ke-18 dan meraikan ulang tahun ke-270 Kota Susha (1752-2022).

Hadir sama pada majlis penanaman 15 batang pokok termasuk spesies Merbau, Delima dan Penaga Lilin itu adalah Timbalan Menteri Luar Azerbaijan, Elnur Mammadov dan Duta Azerbaijan ke Malaysia, Irfan Davudov. – Bernama


Hormati kebebasan bersuara, benarkan Hartal Doktor Kontrak esok

BANGI, 15 Zulhijjah 1442H, Ahad – Naib Presiden UMNO, Datuk Seri Mohamed Khaled Nordin meminta membenarkan Hartal Doktor Kontrak diteruskan esok, meskipun mengakui tindakan itu akan memberi kesan kepada kelancaran sistem perkhidmatan kesihatan negara.

Beliau berkata, langkah itu sebagai menghormati kebebasan bersuara kumpulan doktor perubatan yang konsisten menuntut isu pengambilan tetap, gaji, peluang program kepakaran serta manfaat lain.

Bagaimanapun, Mohamed Khaled meminta supaya pihak kerajaan dan kumpulan doktor kontrak untuk segera kembali ke meja rundingan bagi mencari jalan tengah terhadap isu itu.

“Kerajaan wajar menunjukkan empati yang mendalam terhadap desakan para pegawai perubatan muda ini.

“Tuntutan mereka dalam isu seperti gaji, pengambilan tetap, elaun, peluang melakukan program kepakaran serta manfaat-manfaat lain adalah perkara yang dituntut dengan jelas, konsisten dan rasional,” katanya dalam kenyataan, hari ini.

Beliau berkata tawaran yang diumumkan Perdana Menteri sebelum ini juga wajar diberi ruang untuk dibincang serta dipertimbangkan.

“Jika ia tidak memadai, maka ia harus menjadi asas untuk rundingan seterusnya. Pastinya tidak semua permintaan dapat dipenuhi dan tidak semua tawaran kerajaan harus ditolak sebegitu sahaja.

“Negara sedang berhadapan dengan darurat kesihatan yang teruk. Masalah ini tidak boleh dibenarkan berlarutan,” katanya.

Justeru, Mohamed Khaled menggesa kerajaan untuk tampil dengan pelan penyelesaian komprehensif, mengambil kira kemaslahatan jangka panjang dan keperluan keseluruhan sistem kesihatan negara.

“Doktor dan pengamal perubatan adalah pejuang barisan hadapan negara. Mereka harus dilayan dan dihargai dengan sewajarnya dan seadilnya.

“Namun, yang lebih utama ialah kepentingan nasional. Mengimbangi kesemua ini, kita serahkan kepada kebijaksanaan kerajaan dan kumpulan doktor muda ini,” katanya.


Denggi: Varian DENV-3 kini dominan di Bangladesh

DHAKA, 21 Muharram 1443H, Isnin – Penyelidik di Bangladesh mendakwa menemukan varian baharu virus denggi yang lebih cepat merebak dan berisiko maut ketika negara terbabit berdepan lonjakan kes penyakit bawaan nyamuk itu.

Varian, Dengue Virus Type 3 (DENV-3) ditemukan oleh Majlis Penyelidikan Ilmiah dan Industri Bangladesh (BCSIR) ketika pengawasan perkembangan mutasi virus di makmal Dhaka, dalam usaha untuk mencari punca penyebaran nyamuk yang membawa wabak denggi terbesar di negara itu pada 2019.

Pegawai saintifik utama institusi dikendali kerajaan, Salim Khan mengesahkan mengenai perkembangan penemuan varian itu kepada Agensi Anadolu.

“BCSIR telah menemukan kehadiran (varian) DENV-3 di Bangladesh untuk pertama kalinya. Terdapat sejumlah empat varian denggi (DENV 1-4) yang diketahui oleh dunia, di mana DENV-2 dan 3 lebih mudah berjangkit dan mematikan berbanding varian denggi lain,” katanya.

Katanya, DENV-1 dan DENV-2 sudah ada di negara itu.

“Kami telah melakukan pengawasan perkembagan mutasi virus dalam 20 sampel pesakit denggi, termasuk dari Dhaka tahun ini, dan semua varian sesuai dengan DENV-3, yang bermaksud ia mendominasi kes denggi di Dhaka dan bahagian lain negara ini.

“Ramai dijangkiti varian denggi baru dan kami mendapati angka kematian lebih tinggi daripada tahun ini berbanding pada 2019 di Bangladesh.

“Lebih membimbangkan, semakin ramai kanak-kanak juga menjadi mangsa demam denggi tahun ini,” katanya.

Penyakit demam denggi membunuh sekurang-kurangnya 179 orang dan menjangkiti 101,354 pada tahun 2019, yang dianggap wabak paling tinggi kadar kematian dalam sejarah Bangladesh. – Agensi


Mansuh PT3: Inilah budaya kita tukar menteri, tukar polisi

BANGI, 4 Zulkaedah 1443H, Sabtu – Langkah Kementerian Pendidikan (KPM) memansuhkan Pentaksiran Tingkatan 3 (PT3) yang diguna pakai sejak tahun 2014 untuk memperkasakan Pentaksiran Berasaskan Sekolah (PBS), menimbulkan pelbagai reaksi banyak pihak yang menyokong dan mempertikaikannya.

Ada pihak yang menganggap langkah ini sebagai usaha kerajaan keluar daripada pembelajaran berasaskan peperiksaan, sekali gus dikatakan mampu mengurangkan tekanan kepada guru dan pelajar.

Bagaimanapun, Setiausaha Agung BERJASA, Ir Ts Muhammad Lukman Al Hakim melihat perkara berkenaan dari sudut berbeza kerana berpandangan bahawa pemansuhan atau pengekalan PT3 mahupun peperiksaan lain bukanlah sebagai isu utama.

Beliau berkata, isu dilihat kini adalah kehilangan kepercayaan rakyat kepada kepimpinan negara yang silih berganti dalam membangunkan pelan jangka masa panjang sistem pendidikan berdaya saing.

“Tukar menteri, tukar polisi. Setiap menteri pula hanya fikir pencapaian penggal masing-masing selama empat tahun.

“Budaya yang kita lihat ialah menteri baharu buang yang lama, cipta terma-terma baharu yang nampak bijak, buat perubahan sana sini kononnya untuk tinggalkan legasi,” katanya dalam kenyataan, hari ini.

Namun, beliau berkata, semua perubahan itu dibuat tanpa kajian dan penelitian yang mendalam sehingga berlaku pelbagai kecelaruan dalam sistem pendidikan.

“Benarkah tanpa sistem berteraskan peperiksaan kita akan maju? Belum tentu. China kuasa dunia baharu dan Jepun negara ke-4 termaju dunia masih dengan sistem pendidikan yang kuat berteraskan peperiksaan.

“Bukankah Malaysia telah mencatatkan kemajuan ekonomi yang amat luar biasa sejak 1970 sehingga kini 2022?,” soalnya.

Muhammad Lukman berkata, bukankah semua pemimpin, bijak pandai dan pemacu ekonomi negara sejak puluhan tahun dahulu, lahir daripada sistem pendidikan berasaskan peperiksaan seperti Ujian Pencapaian Sekolah Rendah (UPSR) dan Penilaian Menengah Rendah (PMR).

“Jadi, di mana silapnya sistem peperiksaan ini sebenarnya? Benarkah kita boleh bertambah maju dengan sistem penilaian berasaskan sekolah atau bilik darjah? Mungkin.

“Ini terbukti di banyak negara maju lain seperti USA, Australia dan beberapa buah negara Eropah. Tapi kalau betul nak tiru, tirulah sistem itu secara holistik,” katanya.

Katanya, jangan hanya meniru dari aspek pemansuhan peperiksaan semata-mata, sedangkan gaji, bebanan guru, sistem sokongan dan infrastruktur sekolah, agenda pendidikan, dana serta sistem tadbir urus yang telus dipandang sepi.

“Mansuh atau tidak bukanlah persoalan pokok.

“Tapi apa sebenarnya acuan pendidikan yang kita mahukan bagi melahirkan generasi masa depan yang lebih takut Tuhan dan lebih tekun dalam pekerjaan,” katanya.


PRN Johor: 1,021 pusat mengundi dibuka esok

BANGI, 8 Syaaban 1443H, Jumaat – Sebanyak 1,021 pusat mengundi membabitkan 4,638 saluran akan dibuka esok bagi membolehkan 2,539,606 pengundi menunaikan tanggungjawab pada Pilihan Raya Umum (PRU) Dewan Undangan Negeri (DUN) Johor ke-15.

Setiausaha Suruhanjaya Pilihan Raya (SPR), Datuk Ikmalrudin Ishak dalam kenyataan hari ini berkata, semua pihak yang bertanding juga diingatkan tempoh rasmi berkempen akan tamat pada 11.59 malam ini.

Beliau berkata, selepas tempoh itu berakhir, sebarang bentuk aktiviti berkempen termasuk merayu undi hendaklah dihentikan.

“Mana-mana pihak tidak boleh merayu undi termasuklah di luar pusat mengundi dan juga melalui saluran media sosial seperti Facebook, Twitter, Instagram dan lain-lain.

“SPR juga mengingatkan bahawa semua parti atau calon bertanding adalah dilarang untuk membuka. membina atau menyelenggara barung semasa hari mengundi.

“Mana-mana pihak yang melakukan kesalahan ini akan diambil tindakan undang-undang,” katanya.

Beliau berkata, semua pengundi dinasihatkan supaya keluar mengundi mengikut masa yang digalakkan seperti mana tercatat pada aplikasi MySPR Semak.

“Sekiranya pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari jam 8 pagi hingga 6 petang atau waktu yang telah diwartakan.

“Namun demikian, pengundi adalah dinasihatkan untuk tidak keluar mengundi pada saat-saat akhir,” katanya.

Ikmalrudin berkata, majikan juga diingatkan supaya membenarkan pekerja yang berdaftar sebagai pemilih untuk keluar mengundi sebagaimana di bawah Seksyen 25(1) Akta Kesalahan Pilihan Raya 1954.

Selain itu, semua pengundi diwajibkan memakai pelitup muka, menggunakan pensanitasi tangan dan merekodkan kehadiran serta mengamalkan penjarakan fizikal pada hari pengundian.

Beliau berkata, bagi pengundi yang bergejala akan tetap dibenarkan mengundi di khemas khas yang dipantau pegawai kesihatan.

“Pengundi berkenaan akan diuruskan oleh pegawai kesihatan untuk pemeriksaan dan tindakan lanjut.

“Manakala pengundi berstatus Patient Under Investigation (PUI) dan Person Under Surveillance (PUS) yang ingin mengundi hendaklah memohon kebenaran dari pegawai kesihatan daerah untuk keluar sementara ke Pusat Mengundi,” katanya.

Katanya, SPR turut mengingatkan semua pihak khususnya pengundi, calon dan petugas supaya tidak memakai baju, topi, pelitup separuh muka atau membawa material yang mempunyai nama, simbol, gambar parti atau calon bertanding atau bahan kempen serta sebarang tagline atau slogan kempen ke pusat mengundi.

“Mana-mana pengundi atau individu yang gagal mematuhi undang-undang boleh dihalang dari memasuki pusat mengundi dan dikenakan tindakan undang-undang sekiranya berbuat demikian.

“SPR berharap semua pihak mematuhi undang-undang, peraturan dan etika pilihan raya bagi memastikan kelancaran proses pilihan raya serta tidak menggugat ketenteraman awam,” katanya.


Protokol siasat hakim langgar prinsip pengasingan kuasa: MPM

BANGI, 4 Syaaban 1444H, Sabtu – Keputusan Mahkamah Persekutuan menetapkan protokol kepada badan penguat kuasa yang mahu menyiasat hakim dilihat seperti melanggar prinsip pengasingan kuasa antara kehakiman dan eksekutif.

Pengerusi Biro Politik dan kepimpinan Majlis Perundingan Melayu (MPM), Shahbudin Embun berkata, protokol berkenaan seolah-olah menggambarkan institusi kehakiman cuba menceroboh bidang kuasa eksekutif.

“Sewajarnya institusi kehakiman lebih terbuka dengan siasatan oleh badan penguat kuasa.

“Ini bagi memastikan tiada kesalahan dilakukan oleh hakim sekali gus memastikan institusi tersebut bersih daripada salah lalu,” katanya dalam kenyataan hari ini.

Semalam, Ketua Hakim Negara, Tun Tengku Maimun Tuan Mat yang mempengerusikan panel tujuh Hakim Mahkamah Persekutuan mengeluarkan penghakiman bahawa Suruhanjaya Pencegahan Rasuah Malaysia (SPRM) dan badan siasatan lain berhak secara Perlembagaan untuk menjalankan siasatan.

Antara protokol ditetapkan termasuk badan penyiasat SPRM perlu berunding dengan ketua hakim negara sebelum memulakan siasatan, ketika menyiasat dan sebelum pendakwa raya melakukan pendakwaan.

Mengulas lanjut perkara itu, Shahbudin mempersoalkan di mana pengasingan kuasa di negara ini apabila protokol berkenaan dilaksanakan.

“Jika terdapat dakwaan salah laku terhadap hakim, siapakah yang akan membersihkan hakim? Bagaimanakah badan kehakiman tahu bahawa hakim tidak melakukan sebarang kesalahan melainkan terdapat penyiasatan yang dijalankan oleh penyiasat?

“Bolehkah sesebuah institusi membersihkan diri sendiri? Seorang ketua jabatan seharusnya mengalu-alukan siasatan dan mengatakan bahawa pihaknya ingin mengetahui penemuan itu secepat mungkin,” katanya.

Shahbudin menegaskan, protokol yang ditetapkan Mahkamah Persekutuan itu tidak pernah dibangkitkan dalam siasatan pihak berkuasa terhadap beberapa bekas hakim kanan dan ketua hakim negara sebelum ini.

Sebelum ini, katanya, SPRM pernah menyiasat beberapa hakim kanan namun tidak pernah disebut perlu memaklumkan kepada ketua hakim negara atau forum kehakiman.

Katanya, SPRM yang dikenali Badan Pencegah Rasuah (BPR) ketika itu pernah menyiasat bekas Ketua Hakim Negara, Tun Mohd Eusoff Chin yang bercuti bersama peguam terkenal.

“Terdapat juga hakim kanan lain yang pernah disiasat tetapi tiada satu pun forum kehakiman menyebut tentang protokol berkenaan,” katanya.


Puad Zarkashi dilantik sebagai Speaker DUN Johor ke-15

ISKANDAR PUTERI, 19 Ramadan 1443H, Khamis – Ahli Dewan Undangan Negeri Rengit Datuk Dr Mohd Puad Zarkashi hari ini dilantik sebagai Speaker Dewan Undangan Negeri (DUN) Johor ke-15 pada mesyuarat pertama bagi penggal persidangan pertama DUN di Bangunan Sultan Ismail, Kota Iskandar, di sini.

Mohd Puad, 64, merupakan calon tunggal yang dicadangkan Menteri Besar Datuk Onn Hafiz Ghazi dan disokong ADUN Buloh Kasap Datuk Zahari Sarip, yang juga Pengerusi Jawatankuasa Pertanian, Industri Asas Tani dan Kemajuan Luar Bandar negeri.

Menyifatkan lantikan beliau sebagai satu penghormatan yang tinggi, Mohd Puad memberi jaminan untuk menjalankan tugasnya sebaik mungkin seperti sumpah yang telah dilafazkan.

Selain itu, beliau turut mengingatkan agar semua ADUN menjadikan titah Sultan Johor Sultan Ibrahim Almarhum Sultan Iskandar sebagai panduan, supaya tidak menjadikan persidangan dewan sebagai “sangkar beruk” sebaliknya menumpukan kepada pelan tindakan membantu rakyat serta membangunkan ekonomi Johor, ketika baginda bertitah pada pembukaan rasmi Mesyuarat Pertama Bagi Penggal Persidangan Keempat DUN Johor ke-14, Ogos tahun lepas.

“Ingin saya ingatkan Dewan ini menjadi tempat kita berbincang dan berbuat ketetapan bagi kepentingan rakyat dan negeri Johor. Jangan cemarkan Dewan mulia ini dengan perangai buruk. Ini adalah Dewan mulia bukan dewan sangkar beruk.

“Justeru, Ahli-Ahli yang berhormat marilah kita berbahas secara kritikal tetapi konstruktif… sebagai pembina sendi-sendi negara dan bangsa,” kata beliau selepas mengangkat sumpah di sini hari ini.

Mohd Puad turut merakamkan penghargaan kepada bekas Speaker DUN Suhaizan Kaiat dan Timbalan Speaker Gan Pek Cheng atas khidmat mereka.

Pada pilihan raya negeri Johor bulan lepas, Mohd Puad, yang juga Ketua UMNO Bahagian Batu Pahat, memenangi kerusi Rengit dengan majoriti 1,930 undi, sekali gus menewaskan calon Parti Pejuang Tanah Air (Pejuang) Nizam Bashir Abdul Kariem Bashir dan bekas ADUN Senggarang Khairuddin A Rahim daripada PKR. – Bernama


BMF: Henti budaya ‘asal murah’ hingga abai status halal produk

CYBERJAYA, 17 Rabiulakhir 1442H, Khamis – Umat Islam perlu menghentikan budaya ‘asal murah’ yang tidak mempedulikan kualiti serta status halal dan kebersihan sesuatu produk makanan.

Hanya kerana harganya murah, kebanyakan pengguna Islam mengabaikan kempen beli produk muslim (BMF), kata Pengerusi Persatuan Pengguna Islam Malaysia (PPIM), Datuk Nadzim Johan.

Bukan sahaja dalam kalangan pengguna, lebih dikesalkan lagi apabila organisasi serta Baitulmal juga tidak mendukung semangat kempen ini, katanya.

“Ada syarikat, organisasi malah Baitulmal sendiri yang memberi barang bantuan daripada produk bukan Islam.

“Saya cadang, kita patut beri bintang kepada syarikat yang tidak masuk akal begini,” katanya dalam Bicara BMF di Malakat Mall, hari ini.

Nadzim berkata, sejak dahulu lagi organisasi-organisasi besar tidak peka dengan sumber produk atau barangan yang dibeli mereka.

“Saya ada cerita iaitu ketika tahun 1980-an, di mana saya ada kawan seorang Freemason yang sangat anti kepada Melayu dan Islam.

“Dia bukanlah kawan saya, cuma dia berkawan dengan saya hanya tujuan mengambil kesempatan,” katanya.

Berkongsi kisah 23 tahun dahulu, beliau berkata, individu itu memberitahunya telah mendapat kontrak bernilai RM4 juta daripada Lembaga Tabung Haji (TH).

“Orang yang benci Islam dan Melayu mendapat kontrak daripada Tabung Haji. Betapa sakit hati ketika itu.

“Jika bekalkan kapal terbang mungkinlah kerana tiada Melayu buat kapal terbang, tetapi setakat karpet,” katanya.

Nadzim berkata, beliau ada bertemu dengan pengarah TH ketika itu bagi mendapatkan penjelasan, namun dimaklumkan bahawa pihak pengurusan tidak mengetahui latar belakang pembekal dan hanya mengikut cadangan perunding.

“Inilah tabiat orang Melayu, tidak ambil tahu latar belakang pihak yang diberikan kontrak dan ke mana wang dibelanjakan.

“Kita patut keluar daripada norma begini jika mahu berjaya,” katanya.


Rakyat ke arah miskin tegar akibat konflik di Yaman

KAHERAH, 12 Rejab 1443H, Isnin – Program Makanan Sedunia (WFP) PBB memberi amaran mengenai peningkatan kadar kemiskinan dalam kalangan keluarga di Yaman, di tengah-tengah pertempuran berterusan di seluruh negara yang bergolak itu.

Dalam satu kenyataan, WFP berkata, kejatuhan nilai mata wang dan kenaikan harga makanan menjerumus ramai keluarga di Yaman ke dalam kemiskinan tegar.

“Akibatnya, kebuluran semakin meningkat menyebabkan ramai yang bergantung kepada bantuan makanan,” katanya.

Isnin lalu, Koordinasi PBB untuk Hal Ehwal Kemanusiaan (OCHA) juga memberi amaran bahawa 11 juta orang di Yaman akan berdepan kebuluran kerana kekurangan dana untuk bantuan menyelamatkan nyawa di negara bergolak itu.

Yaman dilanda keganasan dan ketidakstabilan sejak 2014, apabila pemberontak Houthi menawan sebahagian besar negara itu, termasuk ibu negara, Sanaa.

Gabungan diketuai Arab Saudi – yang bertujuan mengembalikan semula kerajaan Yaman – telah memburukkan keadaan, menyebabkan salah satu krisis kemanusiaan yang paling teruk di dunia.

Menurut anggaran PBB, hampir 80 peratus atau kira-kira 30 juta orang memerlukan bantuan dan perlindungan kemanusiaan, selain lebih daripada 13 juta orang berdepan ancaman kebuluran.

Keadaan kemanusiaan di Yaman diburukkan lagi dengan kejatuhan nilai mata wang tempatan, yang mencecah lebih 1,200 riyal berbanding dolar AS pada 2022.

Sebelum tercetusnya konflik Yaman pada tahun 2014, harga dolar adalah 215 riyal Yaman di pasaran tempatan. – Agensi


Tapak peleburan besi di Semenyih beroperasi secara haram

SEMENYIH, 2 Rejab 1442H, Ahad – Sebuah tapak peleburan besi disita selepas dikesan beroperasi secara haram dan menyebabkan pencemaran longkang serta parit pada 11 Februari lalu.

Premis haram yang berkeluasan kira-kira 1.2 hektar di sebuah kawasan terpencil di Mukim Hulu Semenyih itu dikesan kewujudannya selepas berlaku hujan lebat di daerah berkenaan.

Pengerusi Jawatankuasa Tetap Pelancongan, Alam Sekitar dan Teknologi Hijau serta Hal Ehwal Orang Asli, Hee Loy Sian berkata, Lembaga Urus Air Selangor (LUAS) menerima laporan berhubung pencemaran longkang dan parit di Taman Semenyih Permata pada 11 Februari 2021.

“Siasatan LUAS bersama Jabatan Alam Sekitar (JAS) dan Majlis Perbandaran Kajang (MPKj) mendapati pencemaran akibat efluen daripada premis itu,” katanya kepada pemberita hari ini.

Loy Sian berkata, siasatan mendapati aktiviti peleburan dan pembakaran besi di premis haram itu menghasilkan serbuk karbon berwarna hitam dan dibuang ke dalam dua buah kolam air berhampiran premis itu.

“Air kolam itu kemudian melimpah keluar disebabkan hujan lebat sekali gus mencemarkan longkang berhampiran dan turut berpotensi mencemarkan Sungai Semenyih jika lewat dikesan,” katanya.

Beliu memaklumkan, MPKj telah mengambil tindakan membina benteng di lokasi kolam bagi menyekat aliran air tercemar dan menyita premis tersebut.

Sehubungan itu, katanya, LUAS mengeluarkan Perintah Perlindungan Air dibawah Seksyen 122 (1) Enakmen LUAS 1999 kepada premis itu.

“Pengendali premis itu boleh didenda maksimum RM50,000 atau penjara maksimum satu tahun atau kedua-duanya.

“Premis turut diarahkan menghentikan pelepasan efluen dan menjalankan kerja-kerja pembersihan tapak dengan segera,” katanya.


Empat maut, lebih 60 cedera penjara di Iran terbakar

TEHRAN, 20 Rabiulawal 1444H, Isnin – Sekurang-kurangnya empat banduan terkorban, manakala 61 lagi cedera dalam nahas kebakaran di Penjara Evin, yang menempatkan tahanan politik di Iran.

Video yang dikongsi di media sosial menyaksikan asap tebal memenuhi ruang udara di kawasan penjara dan letupan serta tembakan turut kedengaran.

Kebakaran berlaku didakwa mempunyai kaitan dengan bantahan antikerajaan, selepas ratusan yang terlibat dihantar ke Penjara Evin.

Bantahan berlaku bulan lepas berikutan kematian remaja Iran, Mahsa Amini yang didakwa dianiaya pihak keselamatan ketika berada dalam tahanan.

Bagaimanapun pihak berkuasa menafikan dan menjelaskan kematian remaja berpunca daripada serangan jantung.

Namun ahli keluarga remaja berusia 22 tahun itu berkeras menyatakan kematian Mahsa berlaku selepas dipukul pasukan keselamatan.

Sementara itu, sumber penjara menjelaskan berlaku rusuhan di bahagian di bengkel jahitan sebelum kejadian kebakaran.

Mangsa yang cedera mengalami kesukaran bernafas dan empat daripada mereka kini dalam keadaan kritikal. – Agensi


Kawasan impak gempa bumi Turkiye dua kali ganda Lubnan

ANKARA, 19 Rejab 1444H, Jumaat – Kawasan impak gempa bumi yang melanda selatan Turkiye pada Isnin, bersamaan dua kali ganda jumlah keseluruhan kawasan negara jiran Lubnan, lapor Agensi Anadolu.

“Garis sesar yang terputus di Turkiye adalah hampir 350 kilometer (217.5 batu) panjang. Ia adalah garis sesar yang sangat panjang meliputi kawasan yang luas,” kata Ahli Geologi di Universiti Amerika Beirut, Lubnan, Tony Nemer.

Nemer berkata, hanya sebahagian daripada garisan sesar Anatolia Timur putus dalam gempa bumi baru-baru ini, manakala tiada aktiviti di bahagian lain.

“Tiada aktiviti di hampir separuh daripada garis sesar. Kini pihak berkuasa di Turkiye perlu memberi perhatian kepada bahagian kedua. Saya bercakap mengenai bahagian timur garis sesar.

“Tidak dapat diramalkan bila akan ada aktiviti di bahagian ini. Ia mungkin sekarang, dalam masa yang singkat atau dalam beberapa tahun,” katanya.

Saintis itu juga memberi amaran mengenai maklumat yang salah di media sosial.

Mengenai dakwaan ancaman tsunami terhadap Turkiye dan negara-negara jiran, beliau berkata: “Untuk menyaksikan tsunami selepas gempa bumi berlaku di rantau ini, pangkalan gempa mesti berada di pantai. Pusat gempa mestilah sangat dekat dengan dasar laut.

“Syukurlah,  gempa bumi ini bukan di bawah laut. Jika tidak, pasti akan berlaku gelora yang serius dan ombak besar di laut dan kemudian tsunami mungkin berlaku di Mediterranean Timur.”

Lebih 21,000 orang terbunuh dan hampir 78,124 cedera akibat dua gempa bumi kuat yang menggegarkan selatan Turkiye pada hari Isnin, menurut angka rasmi terkini.

Gempa bumi berukuran 7.7 dan 7.6 magnitud, berpusat di wilayah Kahramanmaras, dirasai oleh 13 juta orang di 10 wilayah, juga termasuk Adana, Adıyaman, Diyarbakir, Gaziantep, Hatay, Kilis, Malatya, Osmaniye dan Sanliurfa.

Beberapa negara di rantau ini, termasuk Syria dan Lubnan, merasakan gegaran kuat yang melanda Turkiye dalam tempoh kurang daripada 10 jam. – Agensi


PKR anggap Faizal Azumu ‘pelawak’, jadi MB Perak dulu pun sebab ihsan

BANGI, 8 Zulkaedah 1444H, Ahad – Razeef Rakimin mendakwa Datuk Seri Ahmad Faizal Azumu hanya ‘pelawak’ dan kedudukan bekas Menteri Besar Perak itu sebelum ini dalam pentadbiran hanya disebabkan ihsan rakan sekutu.

Timbalan Ketua Penerangan PKR menegaskan perkara tersebut selepas Ahmad Faizal menyatakan Perdana Menteri, Datuk Seri Anwar Ibrahim tidak akan bertanding di Tambun kerana Pengerusi Pakatan Harapan (PH) itu akan kalah dan hanya boleh jadi ‘giant killer’ sekali.

Membidas dakwaan itu, Razeef berkata, kenyataan Ahmad Faizal hanya bertujuan untuk memberitahu kepada umum bahawa beliau seorang ‘giant’ dalam politik tanah air sebaliknya ‘giant’ sebenar politik tanah air ialah Anwar.

“Sebenarnya Peja hanya ‘pelawak’ dan kedudukan beliau sebelum ini hanya kerana ihsan rakan sekutu. Saya mengambil contoh kedudukan beliau selaku Menteri Besar Perak adalah atas ihsan rakan sekutu walaupun parti beliau hanya memenangi satu kerusi pada PRU14 bersama Pakatan Harapan.

“Selepas mengkhianati PH, beliau akhirnya diguling oleh sekutu baharu beliau pada masa itu iaitu UMNO.

“Beliau kemudiannya diberi lantikan Penasihat Khas kepada Perdana Menteri atas ihsan Tan Sri Muhyiddin Yassin sebelum kehilangan jawatan berkenaan dan hanya sempat ‘review’ Mi Kari Putrajaya,” dakwanya dalam kenyataan di Facebook beliau pada Ahad.

Pada masa sama, Razeef mempersoalkan kredibiliti Ahmad Faizal yang seolah-olah mendakwa sebagai ‘giant’ dalam Bersatu.

“Jika inilah level ‘Giant’ dalam Bersatu, saya tidak hairan mengapa hari ini PAS mula memijak Bersatu yang dilihat liabiliti kepada PAS dalam mendepani Pilihan Raya Negeri akan datang,” katanya.


Tentera Thailand nafi khabar angin rampasan kuasa

BANGKOK, 24 Rabiulawal 1442H, Selasa – Panglima Tentera Darat Thailand, Jeneral Narongpan Jittkaewtae menolak khabar angin mengenai rampasan kuasa bagi mengakhiri ketegangan politik ekoran tunjuk perasaan antikerajaan.

Ketidaktentuan politik memuncak di Bangkok sejak pertengahan Julai, menuntut perubahan politik, Perdana Menteri, Prayuth Chan o-cha meletakkan jawatan, pembubaran Parlimen, pindaan Perlembagaan dan reformasi monarki.

Ketegangan terus meningkat apabila kumpulan penunjuk perasaan mengadakan bantahan sejak beberapa minggu lalu.

Pemerhati politik berpendapat keadaan boleh bertukar menjadi ganas dan rampasan kuasa mungkin tercetus.

Bulan lalu, Prayuth berkata, “tidak ada yang mahu lakukan kudeta” ketika ditanya mengenai cadangan beberapa penunjuk perasaan kemungkinan rampasan kuasa untuk menggantikannya.

“Tidak pernah terfikir hal ini (kudeta). Namun, kita harus berhati-hati dan usah biar keadaan bertambah buruk,” katanya. – Bernama


Pengubahan wang haram: SPRM panggil suami isteri bergelar artis

KUALA LUMPUR, 13 Safar 1442H, Khamis – Suruhanjaya Pencegahan Rasuah Malaysia (SPRM) hari ini memanggil sepasang suami isteri bergelar artis memberi keterangan bagi membantu siasatan kes pengubahan wang haram.

Menurut sumber, suami isteri berkenaan dipanggil memberi keterangan kira-kira 4 pagi tadi di Ibu Pejabat SPRM Putrajaya.

Difahamkan seorang daripada mereka telah selesai memberi keterangan manakala seorang lagi masih diambil keterangan oleh SPRM.

Menurut sumber itu SPRM akan memanggil beberapa lagi selebriti untuk membantu siasatan kes berkenaan. – Bernama


GRS dakwa bentuk kerajaan Sabah dengan majoriti mudah

KOTA KINABALU, 8 Safar 1442H, Sabtu – Gabungan Rakyat Sabah (GRS) mendakwa membentuk kerajaan baharu Sabah setelah memperolehi majoriti mudah kerusi Dewan Undangan Negeri (DUN) pada Pilihan Raya Negeri (PRN) Sabah ke-16 hari ini.

Pengerusi Barisan Nasional (BN) Sabah Datuk Seri Bung Moktar Radin mendakwa gabungan itu dianggotai BN, Perikatan Nasional (PN) dan Parti Bersatu Sabah (PBS) telah memperoleh 37 kerusi berbanding 20 kerusi oleh Warisan Plus setakat ini.

Bung membuat dakwaan tersebut dalam sidang media di Ibu Pejabat UMNO Sabah, di sini, malam ini.

DUN Sabah mempunyai 73 kerusi termasuk 13 kerusi baharu pada pilihan raya kali ini. – Bernama


3 ditahan pandu kenderaan bawah pengaruh alkohol, dadah

SEREMBAN, 29 Jamadilakhir 1443H, Selasa – Tiga lelaki warga tempatan ditahan selepas disyaki memandu di bawah pengaruh alkohol dan berkaitan dadah di lokasi berasingan sekitar Negeri Sembilan menerusi Op Ambang Tahun Baharu Cina (TBC) 2022, semalam.

Ketua Jabatan Siasatan dan Penguatkuasaan Trafik (JSPT) Negeri Sembilan, Supritenden Shafiei Muhammad berkata, seorang lelaki berusia 24 tahun ditahan di Jalan Lingkaran Tengah, di sini kerana memandu di bawah pengaruh alkohol melebihi had iaitu 50 miligram bagi setiap 100 mililiter darah.

“Seorang individu berumur 30 tahun pula ditahan di lokasi sama kerana mempunyai rekod individu dikehendaki pada 2016 berkaitan kes dadah manakala seorang lagi dalam lingkungan 30-an ditahan Agensi Antidadah Kebangsaan di Jempol kerana positif dadah jenis Metampethamine,” katanya dalam kenyataan di sini hari ini.

Shafiei berkata, kesemua individu dibawa ke Ibu Pejabat Polis Daerah Seremban dan Balai Polis Jalan Campbell untuk tindakan lanjut dan kes disiasat di bawah Seksyen 45A (1) Akta Pengangkutan Jalan (APJ) 1987 dan Seksyen 15(1)(a) Akta Dadah Berbahaya (ADB) 1952.

Dalam pada itu, beliau berkata, operasi bermula 8 malam itu melibatkan pemeriksaan terhadap 497 individu dan 449 kenderaan pelbagai jenis dengan kebanyakan saman yang dikeluarkan melibatkan kesalahan tiada lesen memandu dan nombor pendaftaran.

“Tiada lesen memandu merekodkan 90 kesalahan, nombor pendaftaran (68), tiada lesen kenderaan motor (48). Selain itu, sebanyak 22 notis dikeluarkan terhadap kesalahan teknikal iaitu ubah suai ekzos dan 15 notis bagi cermin sisi,” katanya.-  Bernama


LHDN buka kaunter BKK untuk rayuan BPR mulai hari ini

KUALA LUMPUR, 4 Zulkaedah 1442H, Selasa – Lembaga Hasil Dalam Negeri (LHDN) akan membuka kaunter Bantuan Khas Kerajaan (BKK) mulai hari ini untuk permohonan rayuan Bantuan Prihatin Rakyat (BPR).

LHDN dalam kenyataan memaklumkan kaunter itu akan dibuka dari 8 pagi hingga 12 tengah hari berdasarkan waktu bekerja bagi setiap negeri serta melalui janji temu sahaja.

“Ia juga terhad kepada pelanggan yang berisiko rendah berdasarkan aplikasi MySejahtera. Pelanggan yang hadir wajib mematuhi setiap prosedur operasi standard (SOP) ditetapkan seperti mengimbas aplikasi MySejahtera, sentiasa memakai pelitup muka, pemeriksaan suhu badan dan mengamalkan penjarakan fizikal,” menurut agensi itu.

Pertanyaan berkaitan BPR boleh diajukan kepada talian BKK di 1800-88-2747 yang dibuka dari 9 pagi hingga 4 petang (Isnin hingga Jumaat).

Terdahulu, Menteri Kewangan Datuk Seri Tengku Zafrul Tengku Abdul Aziz mengumumkan tempoh rayuan bagi permohonan BPR yang tidak diluluskan akan dibuka mulai 15 hingga 30 Jun ini.

Kenyataan LDHN turut memaklumkan urusan bagi Kaunter Duti Setem (Pejabat Setem Cawangan, Pejabat Satelit dan Pusat Khidmat Hasil) kekal dibuka kepada pelanggan dan Pembayar Duti Individu yang tidak boleh mendaftar sebagai pengguna Sistem Taksiran dan Pembayaran Duti Setem (STAMPS) seperti ditetapkan sejak pelaksanaan Perintah Kawalan Pergerakan (PKP) 3.0.

Waktu operasi kaunter adalah berdasarkan hari bekerja di setiap negeri iaitu dari 8 pagi hingga 1 tengah hari.

Turut kekal beroperasi Kaunter Pusat Bayaran di Pusat Bayaran Kuala Lumpur, Pusat Bayaran Kota Kinabalu dan Pusat Bayaran Kuching pada Isnin hingga Jumaat dari 8 pagi hingga 12 tengah hari.

Talian pejabat akan berfungsi seperti biasa dengan waktu operasi terhad iaitu bagi Hasil Care Line (Pusat Panggilan dan Live Chat) waktu operasi ialah Isnin hingga Jumaat bermula 9 pagi hingga 5 petang manakala bagi ibu pejabat atau cawangan LHDN, talian adalah ditutup.

Menurut kenyataan itu, pelanggan disyorkan membuat semakan senarai pejabat dan cawangan LHDN yang ditutup sementara terlebih dahulu sebelum hadir ke mana-mana premis bagi mengelakkan sebarang kesulitan.

Senarai itu boleh dicapai melalui pautan phl.hasil.gov.my/pdf/pdfam/Notis_Penutupan_Cawangan_LHDNM_1.pdf. – Bernama


Malaysia sokong perjuangan Rohingya kembali ke Myanmar

KUANTAN, 29 Muharam 1444H, Sabtu – Malaysia menyokong perjuangan masyarakat Rohingya untuk kembali ke Myanmar sebagai warganegara negaranya, kata Menteri Luar Datuk Seri Saifuddin Abdullah

Beliau berkata masyarakat antarabangsa juga tidak boleh melupakan nasib masyarakat Rohingya, yang kini lebih sejuta daripada mereka menjadi pelarian di Bangladesh, manakala 150,000 di Malaysia dan sebahagian lagi di beberapa lagi negara.

“Mereka dinafikan kewarganegaraan dan kita mendokong usaha dan perjuangan mereka untuk menjadi rakyat seperti orang lain di Myanmar , selain turut memberi sokongan kepada beberapa ikhtiar membawa mereka yang bersalah ke muka pengadilan.

“Usaha-usaha ini harus didokong bersama oleh masyarakat antarabangsa terutamanya ASEAN kerana ini isu yang besar dalam konflik Myanmar,” katanya pada sidang media sempena Program Familiarisation Visit for Diplomatic Corps di sini, malam tadi.

Malaysia, kata Saifuddin juga menyokong usaha masyarakat Rohingya yang ingin bersama-sama dengan Kerajaan Perpaduan Nasional (NUG) dan Majlis Perundingan Perpaduan Nasional (NUCC) Myanmar bagi mengembalikan ‘kehidupan biasa’ dan menegakkan demokrasi di negara itu.

Saifuddin yang juga Ahli Parlimen Indera Mahkota turut memaklumkan beliau turut menyertai beberapa acara anjuran masyarakat Rohingya secara persidangan video pada Khamis, yang merupakan ulang tahun kelima kejadian pembunuhan ‘genocide’ terhadap komuniti Rohingya di Rakhine yang berlaku pada tahun 2017.

Selain inisiatif Gambia membawa isu kekejaman terhadap masyarakat Rohingya ke Mahkamah Keadilan Antarabangsa (ICJ), Saifuddin berkata proses undang-undang juga sedang bermula di Argentina oleh aktivis-aktivis Rohingya.

Komuniti Rohingya keluar beramai-ramai bermula pada 25 Ogos 2017 selepas tentera Myanmar melancarkan operasi terhadap minoriti Islam itu, antara lain melibatkan membunuh, merogol dan menyeksa lelaki, wanita serta kanak-kanak masyarakat itu. – Bernama


Turki umum perjanjian eksport bijirin antara Russia, Ukraine

ANKARA, 22 Zulhijjah 1443H, Jumaat – Ukraine dan Russia bersetuju untuk mengeksport jutaan tan bijirin yang terkandas dari Laut Hitam, kata Turki.

Perjanjian itu akan membuka jalan untuk menamatkan sekatan selama berbulan-bulan Russia di pelabuhan Laut Hitam Ukraine, membenarkan anggaran 22 juta tan gandum, jagung dan bijirin lain diangkut ke seluruh dunia.

Perunding kedua-dua pihak akan bertemu di Istanbul pada hari ini bagi menandatangani perjanjian itu, dalam mesyuarat yang dihadiri Presiden Turki, Recep Tayyip Erdogan dan Setiausaha Agung Pertubuhan Bangsa-Bangsa Bersatu (PBB), yang memainkan peranan penting dalam perundingan perjanjian itu.

PBB dan Turki telah bekerja selama dua bulan menjadi perantara perjanjian mengenai bijirin yang disekat.

Sebelum rundingan minggu lalu di Istanbul, para diplomat berkata, butiran rancangan itu termasuk kapal Ukraine yang membimbing kapal bijirin masuk dan keluar melalui perairan pelabuhan yang dilombong manakala Turki – disokong oleh PBB – akan memeriksa kapal untuk meredakan kebimbangan Russia terhadap penyeludupan senjata.

Sementara itu, Russia akan bersetuju dengan gencatan senjata sementara penghantaran bergerak.

Jurucakap dan Penasihat kepada Presiden Turki, Ibrahim Kalin berkata, pemeteraian itu akan menjadi kritikal untuk keselamatan bijirin global.

Perjanjian antara kedua-dua negara, berlatarbelakangkan pencerobohan Russia ke atas Ukraine yang bermula pada Februari, telah mengelak kebimbangan krisis makanan di seluruh dunia.

Ukraine dan Russia adalah pengeksport penting gandum dan bijirin serta bersama-sama menyediakan kira-kira 30 peratus daripada bekalan global.

Bagaimanapun, pencerobohan Russia ke atas Ukraine dan sekatan barat seterusnya ke atas Moscow telah mengganggu penghantaran, mencetuskan krisis makanan global.

Amerika Syarikat (AS) mengalu-alukan perjanjian itu pun begitu terus menyalahkan Moscow kerana bertanggungjawab mewujudkan krisis makanan.

Moscow menafikan bertanggungjawab, sebaliknya menyalahkan krisis makanan atas kesan dingin daripada sekatan barat kerana memperlahankan eksport makanan dan bajanya sendiri dan Ukraine kerana melombong pelabuhan Laut Hitamnya.

Sehari selepas rundingan Istanbul minggu lalu, Washington juga memberi jaminan kepada bank, syarikat perkapalan dan insurans bahawa transaksi untuk memudahkan eksport makanan dan baja Russia tidak akan melanggar sekatan Washington ke atas Moscow atas pencerobohannya ke atas Ukraine. – Agensi


Bahana nikah sindiket: Khutbah

BANGI, 27 Jamadilakhir 1444H, Jumaat – Khutbah Jumaat di negeri Selangor hari ini berpesan kepada masyarakat mengenai kesan buruk pernikahan yang dijalankan tanpa kebenaran atau yang disebut sebagai ‘nikah sindiket’.

Dalam teks khutbah disediakan Unit Khutbah Bahagian Pengurusan Masjid Jabatan Agama Islam Selangor menegaskan, terlalu banyak masalah yang akan timbul akibat bernikah di luar negara tanpa kebenaran, termasuk membawa kepada pembubaran pernikahan itu sendiri.

“Habis fikirkah kita akan baik buruknya, bersediakah kita untuk menguruskan semula pendaftaran perkahwinan di negara ini, bersediakah kita menghadapi pelbagai masalah yang biasanya akan membawa tekanan dalam kehidupan berumah tangga?

“Atau adakah kita tidak peduli langsung dengan apa yang akan terjadi asalkan kehendak kita tercapai sehinggakan ada yang berani melanggar syariat Allah SWT dan undang-undang!

“Wahai muslimin! Berfikirlah dengan minda yang waras serta hati yang jernih serta tawaduk sebelum kita cuba ingin melakukannya,” katanya.

Khutbah berkata, antara bahana nikah luar negara tanpa kebenaran atau pernikahan secara sindiket adalah proses pendaftaran pernikahan tersebut akan memakan masa yang panjang.

Ini kerana, ia melibatkan prosiding dan dokumentasi untuk didaftarkan semula kerana melibatkan pengesahan daripada mahkamah malah akan bertambah rumit sekiranya dokumen yang dikemukakan tidak mencukupi atau palsu.

“Jika tidak didaftarkan, maka tiada Surat Perakuan Nikah yang benar akan diperolehi dan kita harus sedar Surat Perakuan Nikah sangat penting dalam kehidupan kita sebagai suami isteri.

“Tanpanya kita tidak dapat mendaftarkan kelahiran anak seperti biasa lalu mengakibatkan status pengesahtarafan dan warganegara juga tidak dapat dipastikan.

“Urusan perubatan, rawatan dan pendidikan anak juga akan bermasalah jika tidak mendapat status warganegara,” katanya.

Selain itu, pengurusan harta pusaka juga akan turut terkesan kerana pihak yang berkaitan gagal mengemukakan dokumen pernikahan yang diiktiraf.

“Pelbagai tuntutan di mahkamah seperti tuntutan perceraian, pengesahtarafan anak, tuntutan nafkah, tuntutan hadhanah, tuntutan keadilan berpoligami antara isteri-isteri, tuntutan harta sepencarian dan sebagainya tidak dapat diuruskan juga disebabkan gagalnya mengemukakan Surat Perakuan Nikah yang diiktiraf.

“Harus diingat juga, bahana yang sangat memeritkan adalah apabila mahkamah mendapati pernikahan yang dijalankan di luar negara adalah tidak sah kerana tidak menepati Hukum Syarak, maka pernikahan yang berlaku akan difaraqkan atau dibubarkan,” katanya.

Pada masa sama, khatib menegaskan bahawa, tindakan undang-undang di bawah Enakmen Undang-undang Keluarga Islam (Negeri Selangor) 2003 boleh dikenakan kerana bernikah tanpa kebenaran dan boleh dikenakan denda RM1000 atau penjara enam bulan atau kedua-duanya sekali jika sabit kesalahan.

“Antara kesalahan-kesalahan yang akan dikenakan denda seperti yang disebutkan juga adalah kesalahan Seksyen 124 poligami tanpa kebenaran, Seksyen 40 akad nikah tanpa kebenaran, Seksyen 31 lewat mendaftar perkahwinan dan Seksyen 134 bersubahat melakukan pernikahan,” katanya.

Sehubungan itu, khutbah Jumaat mengingatkan bahawa pernikahan yang hendak dilaksanakan mestilah mengikut Hukum Syarak.

Tegasnya, pernikahan yang dilaksanakan dengan tidak mengikut peraturan akan membawa kepada pelbagai masalah, sekali gus akan merugikan banyak pihak terutamanya suami isteri kerana tidak mempunyai Surat Perakuan Nikah yang diiktiraf.

“Undang-undang yang dibuat bukanlah untuk menyusahkan mana-mana pihak, bahkan tujuan utama Enakmen Undang-undang Keluarga Islam (Negeri Selangor) 2003 dikuatkuasakan bagi menjaga kebajikan isteri dan anak-anak pada masa akan datang,” katanya.


Jambatan Bagan Datuk tarik minat pelabur

BAGAN DATUK, 12 Zulkaedah 1444H, Khamis – Pembukaan Jambatan Bagan Datuk telah menarik minat pelabur yang akan memanfaatkan pembangunan serta ekonomi penduduk di sekitar kawasan itu, kata Timbalan Perdana Menteri, Datuk Seri Dr Ahmad Zahid Hamidi.

Ahmad Zahid yang juga Menteri Kemajuan Desa dan Wilayah (KKDW) berkata setakat ini tiga pelabur berasingan yang berhasrat membangunkan kilang kenderaan berat, kilang membuat bateri dan kenderaan elektrik (EV) serta limbungan kapal (pembinaan dan menyelenggara kapal) telah menghantar surat tunjuk minat kepada beliau.

Menurut Ahli Parlimen Bagan Datuk itu, beliau akan mengkoordinasi kelulusan daripada pihak berkuasa tempatan, kerajaan negeri dan Kementerian Pelaburan, Perdagangan dan Industri (MITI) berkaitan permohonan yang dijangka menawarkan kira-kira 10,000 peluang pekerjaan itu.

“Malah pihak MARA (Majlis Amanah Rakyat) sendiri umpamanya menjadikan GiatMARA di Hutan Melintang dalam daerah Bagan Datuk ini, untuk ditukar menjadi penyumbang bagi tenaga mahir TVET (Pendidikan dan Latihan Teknikal Vokasional) dalam membantu pembaikan kapal, pembinaan ataupun pembuatan kenderaan termasuk kenderaan elektronik (EV) yang akan dilakukan.

“Jadi maknanya kita lakukan penyelarasan Politeknik, GiatMARA, kolej komuniti bagi menampung keperluan apabila ketiga-tiga kemudahan dan pelaburan ini dapat dilakukan. Ketiga-tiga pelaburan ini Insya-Allah akan memberikan 10,000 peluang pekerjaan sebelum 2027,” katanya pada sidang media di sini hari ini,” katanya.

Terdahulu, beliau melancarkan laluan baharu bas henti-henti Bas Ekspres MARA Liner Sdn. Bhd. (MLSB) (Laluan Bagan Datuk) di pekarangan Masjid Tuminah Hamidi di sini, sebelum melancarkan pembukaan jambatan itu. -Bernama


Jenaka rogol: Tiada tolak ansur jika kes benar-benar berlaku

KUALA LUMPUR, 16 Ramadan 1442H, Rabu – Kementerian Pendidikan (KPM) sedang melakukan siasatan mendalam berhubung isu seorang pelajar perempuan yang tular di media sosial mendakwa guru sekolahnya bergurau berkenaan jenayah rogol.

Menterinya Datuk Dr Radzi Jidin berkata KPM mengambil serius perkara itu dan tidak akan bertolak ansur sekiranya benar wujud kes sedemikian.

“Kes ini telah menjadi kes polis, tapi kita pun sedang siasat untuk lihat keadaan sebenar dan jika ada kes tindakan tegas dan sewajarnya akan diambil,” katanya pada sidang media khas berhubung Ujian Penilaian Sekolah Rendah dan Pentaksiran Tingkatan 3 di sini hari ini.

Beliau mengulas isu pelajar remaja perempuan menerusi aplikasi TikTok yang mendakwa seorang guru lelaki membuat jenaka mengenai rogol ketika di dalam kelas semasa membincangkan isu gangguan seksual ketika subjek pendidikan jasmani dan kesihatan di sekolahnya.

Sementara itu, mengenai penularan virus COVID, Radzi berkata pihaknya telah meminta Kementerian Kesihatan agar kluster pendidikan yang berkait dengan operasi KPM diletakkan berasingan.

Beliau berkata ini kerana ketika ini kes COVID-19 yang berlaku di semua institut pengajian tinggi, sekolah kerajaan negeri, sekolah swasta, maahad tahfiz dan lain-lain lagi dimasukkan sekali di bawah kluster pendidikan.

“Ini bagi membolehkan masyarakat mendapat maklumat jelas tentang apa sebenarnya berlaku dalam konteks pendidikan, kalau rangkum sekali dan disebut kluster pendidikan, masyarakat lihat seolah-olah semua itu berkaitan dengan sekolah,” katanya.

Ditanya berhubung status pemberian komputer riba di bawah Tabung Cerdik dalam Belanjawan 2021 bagi memudahkan sesi Pengajaran dan Pembelajaran di Rumah (PdPR), Radzi menjelaskan proses pemberian telah dimulakan dan sehingga kini lebih 13,000 unit telah diedarkan kepada pelajar yang layak.

“Proses ini berjalan dengan baik dan kita akan terus melaksanakan pengagihan selebihnya,” katanya.

Mengulas rungutan sesetengah ibu bapa berhubung isu cuti penggal persekolahan tidak diawalkan, Radzi berkata berdasarkan pengalaman lepas, KPM berpendapat selagi mana takwim sedia ada boleh dikekalkan, ia tetap akan dikekalkan.

“Kita ada lebih lima juta murid, 500,000 guru, yang mempunyai keluarga masing-masing jadi satu ekosistem besar sebab itu kita cuba kekalkan takwim dan cari pendekatan terbaik,” katanya.

Sebelum ini, KPM membuat pengumuman bahawa sesi pembelajaran selepas cuti hari raya Aidilfitri akan diteruskan dengan PdPR selama dua minggu bagi menggantikan sesi bersemuka di sekolah. – Bernama


Kalimah Allah: Semangat menentang tak sehangat gelombang ICERD

BANGI, 7 Syaaban 1442H, Ahad – Isu penggunaan kalimah Allah dalam penerbitan pendidikan keagamaan Kristian seolah-olah tidak mendapat tentangan hebat ramai pihak seperti yang berlaku dalam bantahan Konvensyen Antarabangsa Mengenai Penghapusan Segala Bentuk Diskriminasi Kaum (ICERD) sebelum ini.

Sehubungan itu, Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni tidak menolak kemungkinan perjalanan isu ini masih panjang, sedangkan di pihak Kristian telah bersorak menyambut kemenangan boleh menggunakan kalimah Allah.

Katanya, dari sisi pihak kerajaan, nampaknya pihak kerajaan pun setakat boleh mengemukakan rayuan sahaja.

“Itu pun belum tahu lagi apakah keputusannya.

“Tindakan lain yang dilakukan oleh kerajaan, wallahualam. Mungkin saya yang tidak tahu. Atau mungkin mereka tidak mahu hebahkan,” katanya dalam kenyataan, hari ini.

Ustaz Fauzi berkata, untuk jangka pendek, pihaknya tidak berniat untuk mencadangkan demokrasi besar-besaran seperti himpunan membantah ICERD.

Lebih-lebih lagi tatkala negara berdepan ancaman COVID-19, demokrasi seumpama itu sukar untuk dilakukan, katanya.

Justeru, beliau memberi tiga cadangan yang boleh dibuat selain dari memorandum dari badan-badan Islam dan rayuan dari pihak kerajaan berhubung isu kalimah Allah ini.

“Pihak keselamatan tidak menakut-nakutkan umat Islam untuk menyuarakan pandangan dan bantahan secara aman terhadap keputusan Mahkamah Tinggi tersebut. Dalam sebuah negara demokrasi, biarlah rakyat menyuarakan pandangan mereka secara bebas dan aman.

“Siri-siri dialog antara Islam-Kristian dilakukan sama ada secara terbuka atau tertutup berkenaan isu kalimah Allah ini. Pihak Kristian sudah tentu bersedia untuk itu demi membuktikkan kebenaran dakwaan mereka. ISMA sedia menghantar wakil mewakili umat Islam untuk dialog tersebut.

“Pihak kerajaan memohon supaya keputusan Mahkamah Tinggi berkenaan kebenaran pihak Kristian menggunakan kalimah Allah ditangguhkan sehinggalah ada keputusan terhadap rayuan pihak kerajaan terhadap kes ini,” sarannya.

Sebelum ini, Mahkamah Tinggi Kuala Lumpur membenarkan penganut Kristian menggunakan kalimah Allah dalam penerbitan pendidikan keagamaan mereka.

Selain kalimah Allah, tiga lagi perkataan lain yang dibenarkan ialah Baitullah, Kaabah dan solat.

Hakim Datuk Nor Bee Ariffin membuat keputusan itu selepas membenarkan pengisytiharan yang dibuat seorang wanita Melanau dari Sarawak, Jill Ireland Lawrence Bill bahawa hak perlembagaannya untuk mengamalkan agamanya dihalang dengan sekatan atau melarang pengimportan bahan pendidikan.


Padah lakukan hubungan songsang, pasangan gay disebat 80 kali

BANDA ACEH, 15 Jamadilakhir 1442H, Khamis – Pasangan gay dikenakan hukuman sebat kerana melakukan hubungan seks sejenis, yang menyalahi undang-undang Islam Aceh.

Dua lelaki itu disebat hampir 80 kali dan merayu hukuman dihentikan kerana berada dalam kesakitan tatkala pegawai syariah bertopeng melaksanakan hukuman menggunakan rotan.

Hukuman itu dihentikan seketika dan kedua-dua lelaki itu berusia 20-an itu diberikan air minuman sebelum sebatan disambung.

Ibu kepada seorang lelaki itu pengsan apabila melihat anaknya disebat.

Kedua-dua lelaki itu ditahan pada November lalu di rumah sewa di mana pemilik kediaman menjumpai mereka separuh bogel di dalam bilik.

Pegawai hukuman awam, Heru Triwijanarko berkata, hukuman syariah adalah muktamad, tanpa mengira siapa pesalahnya.

Pelawat juga perlu menghormati undang-undang tempatan, katanya.

Seks sejenis tidak menyalahi undang-undang di kawasan lain di Indonesia kecuali Aceh yang juga satu-satunya wilayah di negara dengan penduduk Islam terbesar di dunia melaksanakan undang-undang Syariah.

Di Aceh juga, hukuman sebat di khalayak ramai turut membabitkan beberapa kesalahan lain termasuk berjudi, minum alkohol dan berzina.

Empat lagi individu berusia antara 17 dan 40 tahun, turut dikenakan hukuman sebat pada hari sama, atas dakwaan minum arak atau bertemu pasangan berlainan jantina.

Kumpulan hak asasi manusia menyifatkan hukuman sebat sebagai kejam dan Presiden Indonesia, Joko Widodo pernah meminta ia dihentikan.

Namun, pelaksanaannya mendapat sokongan padu daripada penduduk Aceh. – Agensi


Pilihan raya PBT: Musibah politik bawa agenda perpecahan

Oleh Siti Hafidah Abd Ghaffar

BANGI, 4 Zulhijjah 1441H, Sabtu – Kementerian Perumahan dan Kerajaan Tempatan (KPKT) wajib berhenti daripada meneruskan hasrat melaksanakan pilihan raya kerajaan tempatan yang dipercayai akan menambahkan lagi musibah kepada negara.

Menegaskan perkara itu, Naib Pengerusi PEMBELA, Ustaz Masrizi Sat berkata, kerenah pilihan raya akan menyusahkan lagi kerajaan yang berhadapan dengan kemelesetan ekonomi susulan COVID-19.

“Justeru, kita syor hentikan segera sebelum rakyat bertindak berikutan tidak mahu lagi dibebankan isu menjijikkan. Rakyat sudah bosan dengan isu permainan politik yang tiada hentinya ini.

“Rakyat memerlukan kepada pemulihan ekonomi, sektor pembangunan masyarakat dan negara serta kebajikan bagi membantu golongan susah. Oleh itu, agenda untuk pembangunan rakyat mesti diutamakan.

“Segala polemik politik yang tidak ada hentinya ini mesti ditamatkan. Sebarang pihak yang cuba mewujudkan lagi polemik politik yang tidak berkesudahan ini adalah mereka yang akan menambahkan lagi musibah dan bencana serta perpecahan dalam negara kita,” katanya ketika dihubungi Ismaweb.net, hari ini.

Dalam pada itu, Ustaz Masrizi mempersoalkan, sama ada pihak yang ingin melaksanakan pilihan raya berkenaan ingin menambahkan lagi perpecahan rakyat.

“Adakah mereka gembira dengan keadaan ekonomi yang merosot akibat musibah COVID-19? Adakah agenda mereka ingin memberikan ruang seluasnya kepada golongan yang menguasai bandar khususnya bukan Islam untuk menguasai ibu kota di dalam negeri dan negara.

“Jika itu agendanya, maka mereka tidak menjadi pembela kepada kepada bangsa dan negara, sebaliknya sibuk melayan kerenah yang boleh memberi mudarat besar kepada agama bangsa dan tanah air,” katanya.

Sebelum ini, Menteri Perumahan dan Kerajaan Tempatan (KPKT), Zuraida Kamaruddin memaklumkan kepada sidang Parlimen bahawa KPKT masih meneruskan hasrat melaksanakan pilihan raya kerajaan tempatan.

Beliau menjelaskan pihak kementerian masih dalam penyediaan kertas Kabinet dan membentuk dua jawatankuasa berkaitan pilihan raya itu.

Zuraida turut menetapkan sasaran untuk membentangkan usul pilihan raya kerajaan tempatan dalam sidang Parlimen pada pertengahan tahun 2021.

Bagaimanapun NGO Melayu Islam, ahli akademik serta beberapa parti politik membantah hasrat pelaksanaan berkenaan.


Kenapa ada kes kematian mengejut selepas tamat kuarantin?

BANGI, 28 Muharram 1443H, Isnin – Kenapa sesetengah pesakit COVID-19 mendapat komplikasi atau kematian mengejut selepas tamat tempoh kuarantin?

Menjawab persoalan demikian, Pakar Anestesiologi Hospital Kuala Lumpur, Dr Hana Hadzrami mendedahkan, sebenarnya ada beberapa komplikasi jangkitan COVID-19 boleh berlaku selepas hari ke-10.

“Antaranya COVID pneumonia, organizing pneumonia, jangkitan paru-paru skunder, komplikasi darah beku di paru-paru atau jantung.

“Sebahagian komplikasi ada tanda amaran tetapi sebahagian kecil seperti kematian mengejut tiada tanda amaran,” jelasnya menerusi perkongsian di laman Facebooknya.

Beliau berkata, ini adalah komplikasi ‘acute COVID-19’ – di mana komplikasi boleh terjadi dari jangkitan virus, autoimun tubuh ataupun akibat darah beku.

Ia kerap terjadi dalam tempoh dua minggu sebaik disahkan COVID-19 atau dari simptom bermula, katanya.

Justeru, beliau menyarankan langkah terbaik untuk mengelakkan wabak COVID-19 adalah dengan pengambilan vaksinasi.

“Elakkan jangkitan COVID-19 dengan pengambilan vaksin, patuhi SOP dan jika dijangkiti COVID-19 sila pantau amaran,” katanya.


11 loji proses ayam di Thailand, China diiktiraf Jakim

KUALA LUMPUR, 3 Jamadilawal 1443H, Rabu – Semua loji memproses ayam di Thailand dan China yang mengeksport keratan serta daging ternakan ke Malaysia adalah sah dan diiktiraf Jabatan Kemajuan Islam Malaysia (Jakim).

Menegaskan perkara itu, Ketua Pengarah Jabatan Perkhidmatan Veterinar (JPV), Datuk Dr Norlizan Mohd Noor berkata, di Thailand terdapat sembilan loji ayam yang diiktiraf Jakim dan dua lagi di China.

Katanya, senarai loji itu terdapat di laman sesawang JPV dan dikemas kini dari semasa ke semasa.

“Loji yang didapati tidak mematuhi syarat import yang ditetapkan kerajaan Malaysia akan digantung kelulusan eksport.

“Notifikasi penggantungan akan dipaparkan pada nama loji itu di laman sesawang JPV untuk makluman pihak berkepentingan,” katanya, hari ini.

Sehubungan itu, JPV mengesahkan semua loji ayam yang disenaraikan di laman sesawangnya masih sah untuk mengeksport ke Malaysia.

Beliau berkata demikian berikutan video tular yang menampilkan seorang penceramah bebas mendakwa loji ayam Thailand dan China yang mengeksport produk ayam ke Malaysia sudah tamat tempoh dan tidak halal.

Norlizan berkata, JPV memandang serius dakwaan dalam video berkenaan, sekali gus menafikan dakwaan penceramah bebas terbabit.

Beliau berkata, Badan Pengesahan Halal Luar Negara yang mengawal selia aktiviti penyembelihan halal di loji ayam Thailand iaitu Majlis Pusat Islam Thailand dan Perkhidmatan Pensijilan Halal Shandong di China adalah masih sah tempoh pengiktirafan oleh Jakim sehingga 31 Disember 2023.


Bekalan air di Gombak pulih 99 peratus

BANGI, 9 Jamadilakhir 1444H, Isnin – Status pemulihan bekalan air di kawasan terjejas susulan insiden paip pecah di Bukit Indah Industrial Park, Sungai Buloh telah mencapai 92 peratus setakat jam 3 petang tadi.

Pengurusan Air Selangor Sdn Bhd (Air Selangor) berkata, daerah Gombak mencapai 99 peratus manakala Kuala Lumpur 50 peratus.

Katanya, bekalan air dijangka pulih sepenuhnya pada jam 9 malam ini.

“Air Selangor ingin menyarankan para pengguna yang telah dan akan mendapat bekalan air untuk membiarkan pili air mengalir sehingga jernih sebelum digunakan untuk kegunaan harian.

“Air Selangor berharap agar para pengguna yang telah mendapat bekalan air akan menggunakan air secara berhemah bagi memastikan proses pemulihan di kawasan-kawasan yang masih terjejas berjalan lancar seperti yang dijadualkan,” katanya dalam kenyataan di Facebook, hari ini.

Terdahulu, sebanyak 83 kawasan di wilayah Gombak dan Kuala Lumpur mengalami gangguan bekalan air tidak berjadual susulan kerja-kerja pembaikan.

Daripada jumlah itu, sebanyak 71 kawasan membabitkan Gombak, manakala 12 lagi di Kuala Lumpur.


Inix daftar mohon edar vaksin dengan KKM

KUALA LUMPUR, 29 Jamadilawal 1442H, Rabu – Inix Technologies Holdings Bhd (Inix) telah mendaftar permohonan dengan Bahagian Regulatori Farmasi Negara (NPRA) Kementerian Kesihatan (KKM) bagi membolehkan pihaknya mendapatkan bekalan vaksin COVID-19 dari China.

Menggunakan pendaftaran melalui anak syarikat milik penuhnya, Inix Network Sdn Bhd (Inix Network), kumpulan itu perlu mendapatkan kelulusan NPRA sebelum vaksin berkenaan boleh digunakan di Malaysia.

Dalam satu kenyataan, Inix berkata, vaksin COVID-19 yang bakal diedarkan kumpulan akan diperoleh daripada Sinovac Biotech Co Ltd, Cansino Biologics Inc dan Sinopharm China National Biotech Group Co Ltd (CNBG).

“Pendaftaran dengan NPRA penting untuk pengedaran vaksin di Malaysia. Kerajaan sudah memastikan hanya vaksin yang memenuhi syarat KKM akan didaftarkan dan digunakan di Malaysia.

“Proses penilaian ini dibuat oleh Jawatankuasa Penilaian Produk NPRA dan pihak berkuasa kawalan ubat untuk kelulusan sebelum vaksin COVID-19 dapat digunakan,” katanya.

Inix berkata, kumpulan itu menyasarkan untuk memulakan operasi pembekalan vaksin COVID-19 seawal suku pertama tahun ini.

Pada masa sama, kumpulan itu juga dalam proses meneroka perniagaan baru dalam sektor sarung tangan getah,

Perdana Menteri, Tan Sri Muhyiddin Yassin sebelum ini berkata, 60 peratus sehingga 70 peratus atau sekitar 23 juta rakyat perlu diberikan vaksin COVID-19.

Ketika ini, kerajaan sudah menandatangani perjanjian awal dengan Covax, Pfizer dan AstraZeneca untuk mendapatkan bekalan vaksin itu.

Malaysia juga berada di tahap akhir rundingan dengan Sinovac, Cansino dan Gamaleya untuk mendapatkan bekalan vaksin, yang bakal digunakan 80 peratus daripada jumlah penduduk negara ini.

Selain itu, Inix berkata, setelah mendapat persetujuan dari KKM, kumpulan itu dapat mengimport vaksin sebelum memberi KKM melakukan Percubaan Klinikal Fasa 3, di mana ia akan ditaja sepenuhnya oleh kumpulan itu.

“Percubaan klinikal pertama di Malaysia ini dijangka membabitkan sekitar 3,000 sukarelawan,” katanya.


29,000 bangunan Palestin rosak dibedil Israel

GAZA, 12 Rabiulakhir 1445H, Jumaat – Serangan udara Israel merosakkan sekurang-kurangnya 29,000 bangunan di Semenanjung Gaza sejak pencerobohan rejim pada 7 Oktober lalu.

Pejabat Media Kerajaan Gaza berkata, kira-kira 190,000 rumah rosak sebahagiannya, manakala sekitar 2,000 orang masih terperangkap di bawah runtuhan.

Akibat serangan rejim pengganas itu, 79 bangunan kerajaan, 38 masjid, tiga gereja dan 189 sekolah telah dibom.

Selain itu, 25 daripada sekolah itu telah dihentikan perkhidmatan.

Lebih 1.5 juta orang terpaksa meninggalkan kediaman mereka dan berlindung di pusat, hospital dan kemudahan awam.

Israel telah melancarkan serangan udara tanpa henti di Semenanjung Gaza berikutan serangan rentas sempadan oleh pejuang Hamas ke wilayah Israel pada 7 Oktober lalu.

Lebih 7,000 rakyat Palestin syahid akibat serangan Israel yang memasuki minggu ketiga ke atas wilayah terkepung itu.

2.3 juta penduduk Gaza juga berdepan kehabisan makanan, air, bekalan ubatan dan bahan api, tatkala konvoi bantuan yang dibenarkan masuk hanya membawa sebahagian kecil keperluan untuk mereka.- Agensi


Lapan pejuang Palestin terbunuh dalam tempoh 72 jam

JENIN, 7 Jamadilawal 1444H, Jumaat – Tentera rejim Zionis menembak mati dua rakyat Palestin ketika serbuan di bandar Jenin di Tebing Barat yang diduduki semalam.

Mohammed Ayman al-Saadi, 26, dan Naeem Jamal al-Zubaidi, 27, terbunuh dalam pertempuran bersenjata yang meletus di bandar itu sejurus selepas jam 2 pagi waktu tempatan berikutan pencerobohan besar oleh tentera Israel ke bandar berkenaan.

Briged Jenin – kumpulan bersenjata tempatan yang kebanyakannya terdiri daripada anggota Jihad Islam – mengesahkan Ayman adalah komander medan dan Jamal pula ketua kanan dalam kumpulan itu.

Mereka merupakan rakyat Palestin ketujuh dan kelapan dibunuh di Tebing Barat dalam tempoh 72 jam lepas.

Satu mogok umum telah diumumkan di Jenin bagi meratapi kematian kedua-dua pejuang itu.

Tentera Israel mendakwa, anggotanya memasuki bandar Wadi Burqin berhampiran kem pelarian Jenin untuk menangkap tiga rakyat Palestin kemudian diserang sebelum bertindak balas dengan tembakan.

Tentera menjalankan operasi serbuan dan penangkapan di seluruh Tebing Barat pada setiap malam dan mereka sering membawa kepada kecederaan atau pembunuhan rakyat Palestin.

Rabu lalu, Mohammad Tawfiq Badarnah terbunuh dalam serbuan di bandar Yabad di barat Jenin.

Sehari sebelumnya, lima warga Palestin ditembak mati dalam insiden berasingan di Tebing Barat, termasuk dua beradik.

Kematian minggu ini berlaku di tengah-tengah lonjakan keganasan Israel terhadap rakyat Palestin di Tebing Barat tahun ini dan kebangkitan semula penentangan bersenjata Palestin.

Menurut Kementerian Kesihatan Palestin, tentera dan peneroka haram Israel telah membunuh 158 rakyat Palestin, termasuk sekurang-kurangnya 30 kanak-kanak, di Tebing Barat pada 2022.

Seramai 49 lagi rakyat Palestin terbunuh ketika serangan bom Israel ke atas Gaza pada Ogos lalu. – Agensi